url: =Zomi Football Association (ZOFA) Cup ah Bishop Lian Khen thugenna :: ZOMI DAILY\nA 2 Veina Honpawi Thugenna\nTuni a nihvei na Zomi Football Association honpawi ah kimawlna lam a thei lopen le a uklopen ka hiphial ta zongin, thugen hun ngah thei ka hih manin Pasian tung, vaihawm upate, hih pawi ah lungdamna tawh hong uapte le pawl tuamtuam pan a kimawl ding khangno bawlung team khempeuhte tungah lungdam thu hong ko masa nuam ing. Topa’n minthanna ngah ta hen. Topa’n thupha hong pia ta hen.\n2Tim. 2:7- Galdona apha ka do zo hi, tai nading lam among dongin ka tai zo hi. Tu-in dikna lukhu kei adingin a kikoihkhol zo hi, hong ci ngiat hi. Paul in Greek mite kimawl dan, a ukna uh le a siamnate uh na thei khin pha mahmah hi. Marathon pen khuakhat hi a, tua teng ah Greek-te le Persian-te gal na kido in, Greek-te’n lel zenzen kha hih leh a minthanna, a vangliatnate uh pen Persian-te’n lamang ta ding uh ahih manin, hanciam takin gal hong do uh leh hong zo uh a, Galkap liam khatin tua galzawh lungdamna thu a puak dingin Marathon pan Athen khua tai 22 a gamla pen gimpipi, tawlpipi, gilkial dangtak mangngilh liangin hong pai-in, Athen khua Magistrate pa kiangah tua lungdamna thu a gen khitteh hong si pah hi.\nTua tawh kizawitawnin Marathon tai 26 kidemna pen a hong piang dan ahi hi. Greek Empire pen Greek-te in gal thahatna bek tawh hi loin leitung lungsim ngaihsut pilna philosophy le kimawlnate tawh zong kopin a na uk ngei khat na hi gige mawk hi. Gtn: Italy gam khanglam Pompei khua pen B.C 800 kiim pawla Greek-te lam khua khat hi a, meimual in vukin hong manthan hang leitung mun le gam mangthangsate a zongsiamte ahi Archeologist-te hanciamna tawh 1980 pawlin hong muhkikna uh ah, a khua pen tai 2 patlee bang hi-in tua teng ah Stadium nasia mahmah khat a na om khin zo hizen hi. Tua pen keima i mittang tawh ka muh ngiat ahi hi. Hih thupiang in, tua hun lai le tua mapek a kipan Greek-te pen kimawlna lamah na minthang mahmah khin uh hi cih thu hong phawksak hi.\nInternational Olympic Committee-IOC: (Leitung Gambup Kimawlna Makaipite’ Ngimnate)\n1. Promote Physical and Moral quality of the Youth (Lungsim le Pumpi picing tak-a a khangto khawm khangnote suahsak nading):\nKhangno cidam thahat zekte sunga om khuakte zong khauhpai-in sepna bawlnate ah daupai matung zo zawdiak uh hi. Tua ahih manin IOC in zong leitungbupa i khangnote a mun a gam ciat uh ah cidam sinsen keei le-uh mipil tampi piang ding, leitung puah zo ding uh hi, cih lametna lianpi nei ahih manin sum tampi beilawh liangin Olympic kimawlna, Youth Camp tuamtuamte le Seminar tuamtuamte bawl den uh hi.\n2. To Create a Better and Peaceful World (I tenna leitung a nuamzaw le a etlawm zawk semsem nading):\nLatin America le Europe bang kimawlna tuamtuam a diakdiakin bawlung kimawlnate tawh a gam, a lei uh khangtosak zo in, a gam mite zong lungnopna pia zo hi. Italy gam bang ah piteek puteek naupangte nangawn in ansai le niangtuisai khawngte ah an nekhawm kawmkawmin bawlung pawite enin ommai in nuamsa mahmah uh hi.\n3. Build International Good-will (Kimawlna bulphuhin kilemna le ki-itna khangsak semsem ding):\nHih thu tawh kisai-in IOC in leitung gam tuamtuam, (Culture) ngeina tuamtuam, (Interest) uukna tuamtuam, (Vision) muhna tuamtuam a nei khangnote a tawmpenin kum 4 sungin khatvei ta peuhmah kimusak zo leng hong kimaingap ding uh a, khat ngeina khat in theihpih, khat nopsakna khat in theihpihin hong kilunghual ding uh hi. Tua panin (global idea) innkuan lungsim hong paai ding uh ahih manin leitungah ki-itna hong piang ding hi, cih ngimna ahi hi. Laisiangtho in, na vengte na it in (Lk10:27b) cih ahi zongin, “Note khat le khat na ki-it un” (Lk.13:14) cih ahi zongin Sawltak Paul in, “Nasep silbawlna, thunget lasaknate ah Topa’ min tawh hih unla, annek tuidawnnate ah zong Pasian minthan nadingin ap siam un (Col. 3:7; 1Cor. 10:31) cih ahi zongin tuate khempeuh a tangtun theih nading IOC in kuamah cial het loin nak hanciam mahmah hi.\nKum 1970 kiim pawlin America le Sente ki-el in, a thukhun zia uh kikeelki den keei ahih manin Nixon in Sen mibuppi uuk Pingpong kimawlna siksan in, America pan Pingpong sat siamte Sengam ah a paisak ciangin hong kilem uh hi. Tua pen Pingpong Diplomacy kici a, Sente le America ki-elnate hong beisak hi. Kawlgam ah Pyine le Tai kimawlna i neihna pen ngeina kibang lo, uukna kibang lo, kampau kibang lo, minamte hong gawmtuah nading ngimna tawh a kibawl kimawlna pawipi ahih manin a hoih mahmah khat ahi hi.\nZogam kimawlna et-kikna:\n1909 June 9-13 kikal sung Hakha Missionary-te pattah sangnaupangte le Falam a om Mangkang galkapte bawlung kimawlna nei cih thu om hi. 1949 kum in, Bohmu On Ngin makai-in Inter District Shieldpi khat pia a, tua kumin Subdivision thum: Tedim, Falam, Hakha panin Tedim Subdivision in a khatna ngah in, Tedim khuazang in nadawnin lam kilak in, ki-ai keei hi.\n1958 kim pawlin Tedim khangnote muhna theihna a khantoh theih nadingin Khangnote kipawlna Youth League cih Dr. Vung Suan, Pa Khup Za Cin le Pa Zel Khaw Pau-te’n makai-in na phuan uh hi. 1961 kumin Guardian Tadensa Editor pa in Zomite bawlung suih siamsa ahih manin, “Zomite pen a kitaat nai lo Suangmanpha”(unpolished Diamonds) ci-in na genteh liang hi. I ci tawm ban ah neutunga kipantahte ihih loh hangin Pa Hang Khaw Lian, Pa Lang Khat Thang, Pa Kham Suan Mang, Pa Lian Pau, Tg. Mang Lian Sing-te in Burma Selected ciang tungto zo ahih manin, i neih i lam in hong tawk henla, hoih takin kipantah zo leng tampi kikhuasuak zo lai ding dan khat na hi gige hi.\nAbeisa hun lai-in kumpi in bangmah ahih loh hangin kum 2000 khit ciangin thu hong kilaih pha mahmahin kimawlna siamte pen kumpi in inn le lo guanin gamdang kidemna ah a gualzote sumlepai tampitak le minphatnate tawh zong pahtawi lai uh hi. Kimawlna kiva naupangte sangkahsakin a sangkah uh a man uh teh a sep ding zong geelkholhsak uh hi. Tua ahih manin ei Zomi khangnote in i ngaihsutna khelin kimawlna pen tha-awl vai, manthan vai-in ngaihsun loin nuntakna taktak a piangsak thei ahihna i phawk ding kisam hi.\nZomi Khangnote le Kimawlna:\nZomite Pasian in thupha hong piakna khat pen pianpih thatang hatna le kuamah i kihtak phatlohna ahi hi. Tua i pianpih thatang hatna le siamna gawmkhawm le’ng Kawlgam ciangciang ah i min dawk zo lua ding hi, cih sinloh hilhlohpi-a Burma Selected ciang a na tungzo i mite pianzia tungtawnin i thei hi.\nKhangthak Momnote’ Thanemna:\nEi Zomi khangnote a tamzaw pen khua-ul tampi taak masa-in kisinsin phot, kitaattaat phot khit ciangin a dawn tun pan ding i ut kei a, gimna tawlna sin loin thakhat thu-in a dawn (top status) tun ding i ut pah mawk hi. Tua ahih manin a lamet-huai mahmah khangnote’n zong ma na tun zo lo zen uh hi. Kuhkalna, hanciamna, ka tua cih mateng, mi ka bat mateng, ci-a hanciam tentanna kinei lo citciat hi. Hun kikhel mahmah ahih manin, Kawlgam-a kimawlna kivate enhuai mahmah ta hi.\nTua ahih manin i ta i nau kimawlna kiva i sak a om leh a neutung mahin sia hoih apin pantah thei leng kimawlna tawh gam le lei, le minam a tawisang thei ding i mi i sa lak pan tampitak hong piang thei lua ding hi. Tuhun ciangin kimawlna bek tham loin melhoih kidemna lasiamna cihte tawh zong nuntakna a kizong thei lua ta ahi hi. Melhoih ningzu bang kidawn thei in, siamna thamante zong a kisangsang hi ta hi. Thalawphuai mahmah hi.\nKimawlna le Kipawlkhopna:\nYangon, Malaysia khawnga om, i Zomite’n zong a man kalkal un, kipumkhat theih nading ngimna tawh Football Tournament na nei thei zelzel uh hi. Leitung bawlung siam minthangte ahi Maradona, Ronaldo cihte in zong a minam uh paakbang na tawi in, Pope kiangah bang thupha hong ngen masa uh hi. A siamna uh Pasian adingin apsiam cihna hong kilangsak hi. Tua tawh kizui-in eite in zong tuni in, i Pastor-te makaihna tawh i vaite khempeuh Topa’ tungah i ap a, (game spirit) tham loin Khristian hihna tawh kimawlin minam itna, kilemna le kipawlkhop theihnate hong pian nading le i gam i lei a khantoh theih nadingin hanciam ciat ni.\nSakkik: Ziin in khen maw, Sianmang khen maw,\nSinlai-ah na sa’ng e,\nGibang khen zong lungah kingilh kei ni,\nTuunsung khat pan piang hi ngeingei hang e.\n3. Ka sinlai kuai Tang ka lungtup,\nHeisa bang hong paal ding hita,\nSingta’ lungdeih Zogam zang ni,\nLenmual ah hong suak ciaiciai ta e,\nZo laukha’n Pallun ding hi\nSakkik: Nun bang nuam aw i gam lei ah,\nNamcin Jesu pai bang i pom ciang,\nLungdeih teng libang cing ding a,\nZo laukha pallun ding hi.\n3. Lim Sianmang nau bang a pomte’n,\nA pallun tui bang luangluang ding,\nSimlei milun zatamte sang,\nGualtung tuang va bang pil ding.\nMonsignor Felix Lian Khen Thang\nZogam Siampi (Zoheisa)\nPrevious: Eite’ ading asia ageel ngeilo Pasian\nNext: A etteh huai USA gamsung mite khantohzia: Education, Social, Politics


timestamp: atn

url: =Laaitui Vaangkhua Thaángbang Vehna ~ Pu Zokhai :: ZOMI DAILY\nposted on 3 February 2017 at 9:52 pm Lomkholna: News, Zokhai, Zomi\nKawllgam hawh nading kiginkholhna kha 3 sungbang ki-eksaih mahmah-a, Angkawi Ngaihno bang-in vante guangzeel, pholhzeel-in mansiang thei mahmahlo-in ka-om uhhi, banghanghiam cihleh Kawlgam nusiat zawh kum 16-bang cingta ahihman-in lawpliinna-in hongzo mahmah-hi. Naute nangawn-in agen kholloh hang-in “Tuun leh Zua’ Vaangkhua” muhding nana lawpliing litlit uhhi.\nLeen nading ni 04 January 2017 (Kawlgam Topenna Ni) hi-a, alangkhat-ah Kawlgam-ah Zogam Tokaaina Ni ahihi. Jan 3 nitaak-in Melbourne-a Zomi Laaizom khenkhat-tawh hunnuam zangh khawm-in, Jan 4 takteh Singapore zuanding-in ka-leeng uhhi. Ulian khualzin kihi lo-in, minam vaanding, pawlpi vaanding cih hilo ka-hih man-uh’n “Hianglehsanh”-mah bulphuh-in kipawlna tuamtuamte kizasak lo-in mimal aituam khualzinna ka-kipan uhhi.\nSingapore-ah Dr. Hau Za Cin te Nupa\nSingapore-ah khuapih tuipih, minam kipawlna or pawlpi tampi om taleh ko’ innkuan khualzinna aituam suak ahihman-in kuamah zasak lo-in Dr Hau Za Cin leh Siamah Cingpi (Nurse) te nupa zasak-in, amau nupa-in piicing leh cingtaak tak-in zin hongdo uh-a, zinbuuk nangawn amansa-in hongna koihsak uhhi. Innkuan zinbuuk cihpen tampi takmah-a akisaap hi-a, Dr. Cin te-nupa mah-in hong sik thamlo-in amau’ leisa innlum nuai-ah va-khawl pak-in, lam tawntung-ah Tg. Maangmaang leh Tg. Lianlian ihmu ahihman-in Apa Cinpu-in Maangmaang tawi kawm-in akhua-ul ziat leh vei-ah pulh ziahziah mitkha-ah mang ngeilo-ding itna damtui-in ka-ciamtehhi.\nSiamah Cingpi-pen cinuamlo-in MC (Medical Certificate) ala kimlaai cingtaak tak-in hongmuak-a, ama’ huanbawl nangawn hong lak-in Zogam antehtheipuam aciinte nangawn ka-veelkhawm uhhi. Apa Cinpu leh Anu Cingpi te’ zindona kicianlua ahihman-in kisuang liang-in ka-om uh-a, zinbuuk mantam mahmah hong vaaihawm sak thamlo-in McDonald saipi sung-ah neeklehdawn mal ziahziah, baan-ah Teksi saapding nagawn hongguan tantan uh-a, lungsim tawngnung pan-a hong pusuak “Lungdam” cih kammal bekmah-tawh ka’ dawntuah thei uhhi. Dr. Cinpu te nupa-tawh zaan khat-bek kithuah khawm himah le-ung, kum sawtpi kimang ding “Zindo Siamna” hong sinsak-uh ahihman-in naakpi-in ka’ lungdam mahmah-hi.\n2017 Jan 5 ziingtuúng-in zinbuuk (Salvation Army Guest House) maai-ah Teksi ka-pang uh-a, hongpai pakloh ciang-in ka’ gei uh-a Singaporean papi khat’ kiang-ah Khawm-in, “Teksi nong sapsak theitam?” acihleh tua papi-in hong sapsak thamlo-in hong ngaakpih-pah laai-a, Teksi hongtun ciang-in “Here’s your taxi. Have a safe trip!” hongci-in kozong teksi-ah luut biangbuang-in “Teng Q, Teng Q” ci-in Vaanleengtual ka-manawh uhhi. Singaporean te-pen Asia gamte’ lak-ah “Athukhual, a civilized mahmah” ahihna ka-ciamtehhi. Tomkaal’ ading-in Dr. Cinpu te nupa leh Singapore gamlei “mangpha” khaak pak-in vaanlaai-ah ka-leeng uhhi.\nYangon International Airport pan Dawbon Khua\nDiipkua litlit kawm-in Yangon Vaanleengtual-ah vaanleeng hongkhawl ciang-in vanteng man samsam-in ka-kumkhia dualdual uhhi. Pasian’ hoihnaphapi sung-ah naute-zong cidam-in lawpliing mahmah uh-a, kiimlehpaam inzong naute linhah hetlo-in nuihsan-in hong nohsaksak-uh, hong hopih saksak-uh ahihman-in khamuanna leh nuamna-tawh ka-kidim uhhi. Vaanleengtual Innsau sung-ah luut-in Immigration Upate inzong hoihtak mah-in hongdon uh-a, upa khat’ kiang-ah, “Kawlgam nana kikheel mahmah-ei mataw” kacihleh, “Apuatham muhtheihte bekmah hi-ei, asungtawngbel hehehe, theihsa daan-hi” hongci kheuhkheuh-hi. Ahizong-in ka-lungkim mahmah veve-hi, banghanghiam cihleh 2010 kum-in visa hongpia nuamlo hi-a, tu-in Kawlgam leitang siik taktak tasaam kahihman-in ka-nuam-hi.\nImmigration Phual apang-ah liimlang-paisuak langlam-ah Khua pan-a hongmuak ding-a hongpai suk ka’ laaizom ngaihte, Yangon-a omtual sanggam ngaihte, ka’ pute, tute, anii agangte kimtak-in nana dim ziahzuah-a, “aw” akizaak naailoh hang-in lungdamna luankhi-in maaimit daaibang hong votsak-hi. Immigration khenkhit ciang-in vante aki-scan na-mun pan-in naseem pasal 4 khawng-in hong-uum luailuai uh-a, ka’ vante-uh la-in, “AUD50, vante scan kuullo” hongci saisai uhhi. Keizong “Hauhciah” hilo-in “Ngaihciah” kahihman-in, “Poikei, scan taleh poikei, kumpi’ deihloh sil khatbeek keng kei-ung” kacihleh paipih teeiteei uh-a, scan hetlo takpi-in apaam laam-nih na-ah vante koih-hi. Ka’ paaipeel ka-sawkleh Dr. Cinpu-in teksi saapding hongpiak avaallaai SGD 7 omlaai-a, peek-5 ka’ piakleh hawmthawh pipi-in hongsaang-in vaaiteng alem suak-hi.\nTuateng amansiang khitteh hongmuak sanggamte khempeuh-tawh khut kileen ngeingai-in, Pa Kaam (Dr. Thawng Khan Kaam)-in “Komau’ Hunhi” aci bang-in namdang mipite khiinkhia-in ko hongmuak teng hongkhawm-in maan ka-kizaih ziahziah uh-a, vaanleengtual upa naseem khenkhat bang-in lamdang saktuak liang-in hong-en zeizai uhhi. Kuamahdang ki-awlmawh manlo-in koteng nuam kisa-in ka-ciak zuahzuah uhhi. Mawtaw-tawh sanggamte: Pastor Suumpi, Pu Than Sawm leh Pastor Nung Maang (amah training apiak laaitak ahihman-in anau Pa Vungh Siing mawtaw-tawh hongpai sak-hi) hih-teng zangh-in Vaanleengtual pan-in Dawbon innlam zuan-in ka-kithawi phei uhhi.\nVaanleengtual pan-in kikhiinkhia phet-in lamsak lamkhang-a singteh khempeuhte’ meelhoihna-pen leivuui-in seelcip-a, puang pheuphau-hi. Thukhaam kizuihna mun pan-a akitungphet ahihman-in mawtaw hawlte’ ngeina kitelcian lo-in, ki-iip-iip na-in kigim peuhmah-hi. Mawtaw hawlte siamthei mahmah-a, lahkholhna (indicator) meite zangh khollo-in luut zialzial-uh ahihman-in kisaalsaal na-in excercise kingah bilbel cihdinghi. Lamka-mei (trafic) kician lualo leh mawtaw mahmah tamgawp ahihman-in minit 15 khawng-a Dawbon tunphei theihding-pen nai-khat phial mahmah kituang phei-a, khualumna leh mawtaw tamna kigawm ahihman-in puanteng hongkawt dikdek-hi.\nMawtaw tung mahmah pan-in sanggamte-in “tuibuuk” ziat leh vei pan-in hongkhuut-uh ahihman-in kei-zong ka-muam vet-a, Kawlgam ka’ nusiat hun ciangdong ka-muam ciatciat lel-hi. “Tuibuuk”-pen Zomite’ vangil mahmah khat hi-a, “kuhva, sadaa, sikalet, sipawlik, PK, kunpawng….” cihte ahihleh namdangte’ van ahihi. Vaaitun hun-in Pastor Nung Maang-in vaaitun ankuang DannPauh-tawh hongluui-a, limsa tak-in ka-mal ziahziah uhhi. Dawbon-ah thokaáng tam simsim ahihteh ci-in ko innkuan tua nitaak Royal Boss Hotel-ah ka-giak uhhi. Nuam mahmah teei taleh sanggamte-in “thuakleh thuakkhawm” ci ahidiam maaitaii lualo ahihman-in tua-ni losiah hotel zangh nawnlo-in sanggamteng-tawh ka-giakkhawm zihziah uhhi.\n2017 Jan 6 Ningani\nPastor Suumpi’ mapanna Kalargyisuh Khua (hih khua-pen Gaalpi 1-a kipan mivomte honpi teeng-in haan [graveyard]-tawh akithuah hi-in Gamukte-in phiatsiang-in khua-thak daan-a abawl-uh ahihi)-ah nitaak ankuang uumkhawm ding-in ka-vekpi uh’n ka-pai uhhi. “Pai” cihteh Ps Nung Maang leh Ps Suumpi te-in amau’ mawtaw thamlo amau mahmah-in hong hawlsak ciatciat uhhi. Tungbaih kahih man-uh’n Ps Suumpi’ kiang-a naupangte-tawh naangpeivel (cane-ball: ချင်းလုံး) ka-kimawl uhhi. Tua ni-in ko Ps Nung Maang-tawh tungbaihzaw kahih man-uh’n Ps Suumpite hong ziakaai-in, ama’ pawlpi mite Karen minam, Suah Ni abawl innkuante’ kiang-ah hunbawl hong laplo ahihman-in Ps Nung Maang leh kei hunzangh-in Ps Suumpi’ siampi tuultawi ka-tawi pak uhhi.\nNitaak ankuang uum khitciang-in Ps Suumpi-in Laaitui pan-a hongmuak-a hongpai pute, ute khempeuh citpiak limci mahmah hong piaksak khitteh amau khenkhat tua laai-ah giaksuak uh-a, ko khenkhat Ps Nung Maang’ lory-tawh kaki-nawnsuk zuahzuah leuleu uhhi. Naute-pen tutphah-kawnggaak (seat-belt) gaak lo-a lory kuang-ah tuan-pen nuamsa mahmah uh-a, genhak hetlo bilbel uhhi. Anuam paklo khat-pen ziingsang-a loud-speaker tawh Kawl biakna phual pan-a athugen dada uhpen naute-in, “Bang gengen aleh? Kawl taleh hoihding hivaw, beng-am” ci zaanzaan uh-a, ahizong-in hoihtak-in ka-hilhcian takciang-in telsiam pakzal theisaam uhhi.\n2017 Jan 7 Sanini\nZiingtuúng-in kisa ngeingai-in Pa Vungh Siing-in Ps Nung Maang’ lory-tawh Yangon pan-in Thanlynn, Tongguah Khuapiseh Pyinmakaan-ah Head of Rural Health aseem laaitak ka’ U Cin (Pu Cin Za Tuang) te’ inn-ah ka-pai uhhi. Ka’ U-in 2001 kum-a Let-yietsaan-ah asep laai-a oil-paint tawh ka’ gelhsak “U Cin Za Tuang, Kyanmaayeyhmuu, Let-yietsaan” name-board neu-pen nana suanglaai-a, ka’ lungleeng vauvau-in 2001 khuahun ka’ phawk vangvang-hi. Ka’ U Cin-in ankuang hongluui-a, ko’ omsung mahmah inzong cina luna hongpai ngeingaite hoihtak-in bawl-hi.\nU Cin’ inn sung-ah naute’ ngah lailam gualzawhna pahtawina trophies kigual timtem-a, tua teng-in ka’ angtanna leh ka’ khamuanna hong khangsak vatvat-hi. Tanu upen-in Civil Engineer nana seem khin-a, anihna Nursing leh anauteng siamsinlaai hive nana-hi uhhi. U Cin’ vanzatte naute-in nuamtuam-in bilngaihna khawng-tawh kimawl laihlaih uh-a, nuamsa mahmah uhhi. Hunte hongcing tozal leuleu ahihman-in Dawbon zuan ding-in kithawi heet-haat leuleu-in ka-kikhen uhhi. Dawbon ka-tun uhciang-in aziingciang Ps Nung Maang’ biakinn (Thauhkyiant)-ah ankuang uumkhawm ding leh hunzangh ding ka-hih man-in Pa Vungh Siing mawtaw-tawh hong giaksuak vet-a, alem bangbang-in ka-lum ziahzuah uhhi.\n2017 Jan 8 Nipini\nPs Mang Sian Thang’ phuhsa Pawlpi-ah Senior Pastor En Niing (ka’ sanggamnu)-in suun biakpiakna-ah hunpi zanghding hongzawn ahihman-in ka’ upipa Rev. Maang (Rev. Zel Heen Maang)-tawh paikhawm-in tua laai-ah Kawlpau-tawh hunnuam ka-zangh thei-a, khangno hun ahihman-in “Timothy” Laikhaak “Na’ khangmoina mite niammuh sakkei in” kammal bulphuh-in thuhilhna ka-nei thei-hi. U Niing-in amau’ ngeina-tawh kizuui-in pahtaaksilpiak sumtang-in hongpia-a, angtang tak-in ka-saang pahhi. Tua pan-in thucin thutang kikumkum-in, hun hongcing zeel ahihman-in Thauhkyiant lam zuanding-in Sia Haang (Ps Kham Suan Haang)’ mawtaw double-cab tawh ka-paito uhhi. Lamlaai-ah mawtaw a-clatch hong-lemlo vat ahihman-in teksi-tawh ka-leengto vingveng uhhi.\nLamkaal-ah ka’ teksi hawlpa-uh ihmut suaklua hong lusu zauhzauh pian-a kei amaaibuuk-ah tuang kahih man-in “ihmut suak simsim-maw? Kuhva na-duhna?” kacihleh ne-saam napi-in alu pei vatvat-a, mawtaw pial dekgaih zeel ahihman-in Sia Haang’ kiang-ah kagenleh “Ako, eih-ngaih la?” hongci-ek ahihman-in hong liinglap-in a-ihmut suakna beival mah hihtuak-hi, banghanghiam cihleh kei nangawn kilat mah-ing. Sia Haang-bel a-huih uum lian-in gol ahihman-in kei’ ot-ot sang-in “Ihmut suakmaw?” acih ziau-pen mawtaw hawlpa teiisak viau-hi.\nThauhkyiant tungto-in Ps Nung Maang te’ biakinn-ah hunnuam kazangh uh-a, tagah genthei naupang tampi om ahihman-in:\n“Pangpaa I-kisak mahmah laaitak nangawn, kuamah-in bangmah-a hong simlo I-sak laaitak nangawn, lungleeng khuangai-a I-om laaitak nangawn, Pasian-in hong taaisan-a I-seh laaitak nangawn Pasian-in hong ompih-a, I’ min mahmah-tawh hongsam den-hi” cihthu bulphuh-in thuhilhna ka-pia-a, ka’ khitui luang ziahziah-in, thungai mite-zong khitui luangkim uhhi. Kha Siangtho’ ompihna kilangh-a, genzawhloh nopna hongtung-hi. Tua laai-ah ka’ upipa (naute’ papi) leh Ps Nung Maang-tawh phatna lahoih ka-sakhawm uhhi. Ps Nung Maang’ Zuapa Pu Nang Thang inzong huntomno hongnei-a, amah ka’ muhna bekbek-tawh naakpi-in thalawpna ka-ngahhi, banghanghiam cihleh kum hoihpha tampi hikhin napi sakhino tualtaai bang leklek-a, Pasian’ thu sung-ah nopna hing kilhkelh-in nosuak mahmah-hi.\nHunman ciang-in itna ankuang ka-uumkhawm uh-a, anneek khit ciang-in tualaai-a om khempeuh maan kizaih zuahzuah-in khuado mahmah bang-in leivuui nangawn khu-zo ziahziah liang zah-in nuam kasa uhhi. Hunte manlaang zawtham ahihtam cihding khop-in Dawbon zuatding hun hongtung leuleu-a, kithawi heet-haat leuleu-in ka-kikhiin uhhi. Lamkaal-ah Sia Haang-in “bangbang hileh na’ lawmpa’ inn nong siikloh phamawh, thupha nong piaksak loh-in…” ci ahihman-in Sia Haang’ inn-ah ka-baang uh-a, apu’ mat saailu, Khuangleeng Kilemna-a akigo siallu te-nih baan-ah gamdang pan-a apuak tutalkii sau ngiaunguau Laaitui Khua pan-a apuaksuk ngiat singza san nuh liklek-in nana suang viavua-a, ka’ khuasikmul tho daudau liang-hi. Tua laai-ah thungetna nei-in, tuidamkhum dawn khitteh ka-kikhiin suk leuleu uhhi.\n2017 Jan 9 Nipikhuavaak\nZaan thapaai bus tuanding ahihman-in “anuam penpen, atawldam penpen” sanggamte ka’ zonsak Special High Class-tawh nitaak nai 6 kiim-in Yangon pan-in ka-dingkhia uhhi. Ko mi 22 pha-in midang 6-bek om-a, lem peuhmah-hi. Free Lucky Draw-ah ka’ tapa Tg. Siing Zokhai-in hongngah laailaai-a kilungdam heeihaai veve saam-hi. Tua-ahzong Ps Nung Maang leh Ps Suumpi te’ mawtaw vive mah-tawh ka-kikha uh-a, Pa Vungh Siing leh Tg. Maang Cin (Anu Muang’ nautumpen) te nih-in akisam zil-in hawl ziahziah uhhi.\nZaan thapaai ihmu lo-in khua pan-a hong paisukteng baan-ah Yangon-a Api leh Apu, apuno leh anuno teng-tawh ka-hih man-uh’n amau’ kisap bangbang ka-huhtheih a-omleh ci-in kilehleh-in tutphah, huihvot cihte amau’ deih daandaan-in heeksak, heiisak-in ka-kitaaklah mahmah-hi. Mawtaw hawl Kawlte hi-in gaalkaap-meel mahmah napi-in thunuam mahmah leh hong piibawl mahmah-a, maaipuam hetlo, phun hetlo-in naute’ zunsuak hunhun-ah ka-gen ziauziau-a, maaitaii tak-in hong khawlsak ziauziau-hi. “Maakpa hilehzong hihzah-in alemtaang dinghiam” cihnop-huai liang-hi. Lawmte khempeuh ihmu uh-a, zaankim lamkaal “Taungpong Taung-ngia or Pongtaung Pong-ngia” tun laaitak ka’ sunglam hong kitom ziahziah photphot ahihman-in mawtaw hawlpa’ kiang-ah kagenleh hong kawlsak pah-hi. “Lamgei-ah” hongcih-pen ki-nampi tang sak-in lamkhang-ah ka pialsuk-a, ka-tutleh gammaang tulak, khuaziing lak ahihman-in “guul gilo khawng” phawk daudau-in feeling om hetlo cihding-hi, ahizong-in lemtaang saam-hi.\n2017 Jan 10 Ninihni\nLamkaal-ah buaina om hetlo-in Pasian-in hongkha-a, ziingsang nai 11 khit Kawlpi tunding a-upmawh uhpen nai 10:24-in Kawlpi ka-tungto uhhi. Kawlpi pan-in Pa Cin (Pyi Chit Tha Kongpu)-in ansa-dong acih-uh tutphat 12 van khat hongna vaaihawm sak-a, Tedim pan-in ka’ lawmpa Pu Suumpi (Tg. Saangsaang’ Pa)-in ama’ double-cab tawh hong dawnsuk ngiat ahihman-in mawtaw kicing thei-a, ko innkuan leh ute 5 khawng double-cab ah ka-tuang uhhi. Kawlpi Seihkaantha-ah ka’ upipa’ zinpite “Michael Tuang (USA) leh Dr Siingpi (AUS)” te’ inn-ah khut va-kileen pak-in tua ciang-in Anii Luun Deih Cing (Pu Suumpi’ Unu) te’ inn-ah ka-baangpak uh-a, Anii Cing-in tuibuuk thei-khat hongguan-in tua-tawh Zogam muallam zuan-in ka-taaito uhhi.\nKawlpi pan-in Zogam lamziik-pen naakpi-in nana kilamdang-a, zaii mahmah napi mawtaw’ totna neu mahmah-in leivuui ahihleh mawtaw akizuih naakleh kinaai zuih theilo zah-in khu baibai-a, lampi kimu meello lianghi. Lampi kiziik kawmkawm ahihman-in lamziik set aleente-in thunei peuhmah-a, Kawlpi-Tedim 4 veibang khawl-in ka-ngaak uhhi. Nidang bang nawnlo-in lampi taanzau ahihman-in diipkuat luat nading om nawnlo zah-in ki-khamuang saam-hi. Zogam mualkuam ahihleh sabang ka’ tatlaai hun sang-in niimzaw-in meelhoih sazaw-ing. Zogam huihkhidam mahmah vot kilhkelh-in hongseem hiauhiau-a, gimlehtawlteng hong dawnsiang bang-in kavei takpi-hi.\nTaaingen-ah anne-in ka-khawl uh-a, “Laukha’ Lungdeih, Khuak & Khuaknimna, ANZ-Manual” teng “anngaak mite’ sim theihding” ci-in ansai 3-ah bu 3ta khawng ka-citpiak thei-hi. Tualaai pan-in paizom leuleu-in Tedim-ah nitum hun-in tung ka-hih man-uh’n ka’ sanggamnu Blue-Staff Kaam Lem’ kiang-ah baangto pak-in tua pan-in mundang baang manlo-in khualam zuan-in ka-paisuk uhhi. Tedim leh Man Suang Leii kikaal asuk mahmah mahbang-in Man Suang Leii leh Laaitui Khua kikaal to mahmah-hi. Pasian’ thupha-tawh mawtaw hawlte leh mawtaw mahmah hong cidam ahihman-in lamliau mahmah-hi.\nGinneihloh-in, Sialthah Zaang Nuainung (Saihkhiin acih)-ah Laaitui khangnote-in Upa Dawn bang-in hongdawn uh-a, tua laai-ah ko pata-teng puanlaaisan dialneu hongkhimh sak-in, ka’ Angkawi-zong puandum dialneu khimhsak uhhi. Ka’ nautum-uh Tg. Lianlian-bang nuam salua-in adialkhip-tawh ki-enkaai thapaai liang-hi. Khangnoteng-in vaaiteng aman ciang-in maan hong kizaihpih-a, tua ciang-in Khua zuan-in saikel khempeuh ka’ maai uh-a pai ngeetngaat-in anung-ah Apa Suumpi’ mawtaw-tawh, tuateh ansa-dong cihbang-in ka-kizuui ngeetngaat uhhi. Khuasung ka-luut phet-uh’n khuapihte-in amau’ innkaa ciat pan-in hongmuak uh-a, inntun ciang-in hianglehsanh a-omthei khempeuh-in ka’ innkaa uhleh inntual dim-in hongna muak uhhi.\nInnsung luut-in sanggamteng khempeuh-tawh “Lam tawntung-a hongkha ZEISU’ kiang-ah Lungdam kohna” ka-nei uh-a, meelhoih ka’ tuaibiang tung zuui-in ka’ lungdamna luankhi malte keentuak kidem datdat uhhi. Ka’ innsung-uh ka-etkual ciang-in naute-in siamsinna lam-ah angah-uh pahtaaksilpiak lailuunte kizom diudeu teng-in ka’ lungzuan nadingteng hong dawnsiang pah-hi. Nuamna-in hong dawntuah-a, lungdamna-in hongmuak-hi. Dahna hitaleh nopna hitaleh sialding zatam laai-ah “Nopna Sialding” ka-teel zaw-a, dahna luankhi aluang loding-in naakpi-in ka-kipia-hi. Pasian-in hong ompih-a, dahna-in hong nawkkha lo-in nuamna-tawh ka’ lamh phuumna, kiilbang khanna Laaitui Vaangkhua tualnuam-ah Pasian-in hong leen-in hong paipih suak-hi.\nPasian-in Ama’ Angvaanna kilanghtang tak-in honglak-a, ka’ om sung pataudaak leh sihdaak hongging saklo-in, Ama’ ziing nisuakpha hong musak den-hi. MCBC Gambup Khawmpi-pen ka’ ute-in hong ngetsak uhtawh kizuui-in Laaitui Khua-ah ka-nei uh-a, hunpi khempeuh-phial kei hongkhiat-uh ahihman-in ka’ hihtheih tawp-in itna pan-a aluang thuhilhnate ka-sung ciatciat-a, Pasian’ nalamdang sepna-mah kizom toto-hi. Khawmpi-pen Jan 13 nitaak pan-in 15 nitaak ciangdong hi-a, Khawmpi Ni Nunung-in khangno 13-in ZEISU Silhna (Tuiphuumna) hongla uh-a, Pawlpi-in naakpi nuamna-tawh Pasian phat thei-hi.\nKhua ka’ tun uh-a kipan tute teng-in Zongeina sagawh-tawh hongmuak uhhi.\nKa’ Upipa-in Sialpi-tawh vaaitun ankuang\nKa’ U Suan (Lia Ciin Luun’ Pa)-in vok\nKa’ U Thangpi (Pa Leenpi’ Pa)-in vok\nKa’ U Langh (Pa Tun Thang’ Pa)-in vok\nKa’ U Cin Maang (Pa Kaam Khai’ Pa)-in vok\nKa’ U Zel Maang (Ka’ Nii Kim’ Tapa)-in vok\nleh akpi, akluui hong kipuak ciatciat-a, naakpi-in hong mipii-bawl man-uh’n mipii ka-tang mahmah uhhi. Naute’ Pute lampan inzong akpi akluui baan-ah Tedim-ah bazaar kaai liang-in Pu Lian Khan Thang (Pa Zaam Lam Khup te) innkuan-in itna ankuang hong uumpih-hi. Inn-ah hong sapding kisuanbawl-a akpi akluui hongpuak tam mahmah-a, amalmal-in ahihleh kei mimal’ ciaptehna sung-ah ciantak-in ka-koihhi. “Thangvaan zawl-zong thaángbang vehthei lengzong hihzah liang-a laailung damna’ng dawnbang ka’ tuak diam-aw” cici-ing. Pasian’ maaipha hihzah ka-ngah nading kei’ hoihna leh haanciamna khatbeek omlo, Ama’ Angvaanna bekbek ahihlam ka-phawkcian sinsen-hi.\nKa’ vaangkhua-a laaitual kava-leen sungteng vaaimaang siamsil ka’ zilna Saangpi: Laaitui Zillaai Saanginn, Khuakhai Veeng Zilciil Saanginn, Sialtuineek Zilciil (Zillaai Zoppih) Saanginn teng-ah naupangte thapiakna leh saangsiate indirect tawsawnna piicing tak-in ka-nei thei-hi. Sumlehpaai-tawh ka’ tawsawn zawhloh manmah-in thulela-tawh ka-tawsawn thei-hi. Jan 19 ni-in Laaitui Khangnote’ mapanna-tawh mipi hong kaihkhop sak uh-a, Laaitui EBC Biakinn zangh-in hunnuam ka-zanghkhawm thei uhhi. Thugenna nai 2 sungtak ka-nei thei-a, thalawp thei mahmah ka-hih man-uh’n minit 20 khawng kisa hong kici hehehehe. Ka’ thugente atuam-in kicingtak gelhkhiat ding-in kaseh-hi. Ka’ vaangkhua-a sabang ka’ tatnate aneng-atawng-in konggelh nawnkei dinghi, banghanghiam cihleh khenkhat’ ading-in thalawp-huai khollo khading ahihteh kaci-hi.\n2017 Jan 25 Nilaaini\nKa’ lawmpa Pu Suumpi (Tg. Saangsaang’ Pa)’ inn Tedim-ah giakding…. ci-a geelna ka’ neih-uh kimlaai ama’ Pu Zel Khua Pau (Huandok Gin Za Cin’ Naupa)-in hong nusia ahihman-in geelna hong kipelh-a, Tedim – Laklawh Veeng-ah si gaalpak thei-in Tg. Saangsaang’ Pi leh anii teteng-tawh kimu pak ciang-tawh ka-kikhen uhhi. Tua hi-a, Jan 25 ni-in Laaitui Khua pan-in dingkhia-in Kawlpi-ah ka-giaksuk uhhi. Lampi nuam-a, lamkaal-ah buaina-pen lamziikte ngaakna longaal bangmah omlo-in Kawlpi ka-tungsuk uhhi. Kawlpi-ah Laaitui Upapi U Pum Kaam (AUS-a Dr Siingpi te)’ inn-ah kiphual ngeingai-in Ka’ U Niang Deih leh U Vungh Pau te innkuan-in ankuang hongluui uh-a, lungtaii tak-in ka-uum ziahziah uhhi.\n2017 Jan 26 Niliini\nZinpi-ah U Pum Kaam te-in ziing ankuang hongluui uh-a, angtang tak-in ka-zangh ziahziah uhhi. Ziing ka’ thawh ma-in Pa Nang (Rev. Go Za Nang)-in ziing niangtui-tawh mehding pongdeen (buhman guatuun) lompi khat nana-koih khol-a, kisuanhuai lianghi, ahizong-in Yangon-ah kengsuk ngiat-in Yangon-pan ka-ne ziahziah uhhi. U Vuum Nang, Khuppi (ZNCM) te hong ziinghawh nangawn amau’ lungkimna zahdong holung kuppih manlo liang-in ka’ Zuapa’ Zinpi ahi ka’ Pa Tawng (Pa Suantawng & Nu Cing) te’ inn-ah kava leeng uh-a, thucin thutang kikum-in nunluui nite ka-suut uhhi. Tua pan-in zin-ah ciah-in suun-an ne, tua khitteh High Class (Shalom: anei Zomi ci-uh) ka-ngaak uhhi.\nZomite’ mawtaw bus-tawh ka-dingkhia uh-a, mawtaw kham ngeilo nangawn-in kham ngeingai-in mawtaw khawlsak nading thu hongtam pian-hi. Paitoh lam-a bang khollo-in khawlding ngen lehang “Khawlkhawl dingmaw” peuh ci mawkmawk-in khawl pakpak nuamlo mawk-hi. Zopau-mah azangh hi uh-a, keizong Dim-awkaih hiphet vencin Zopau-mah azangh kahihi. Mawtaw saap ka’ piakmah-uh hi-a, mawtaw kham-tawh kilungduai lua khollo himahleh ka-kikeem-hi. Maaingaap ngamloh dingdaan-in om beubau uh-a, “Naute daaileeng nuamhi, zuntha nuamhi…” ci-a kagen khitteh hawlhawl laai-in nihvei thumvei gen kuul mawk-hi. Ahizong-in zawm piikpeek mah-in Jan 27 ni-in Yangon ka-tungsuk uh-a, Ps Suumpi leh Tg. Maang Cin mah-in mawtaw phual pan-in hongpii uhhi.\n2017 Jan 28 Sanini\nYangon-a Laaitui Upapite: Pu Kham Suan Mung, Pu Thang Khan Sawm, Ps Nung Khan Maang…… te-mah hong thusiam uh-a, ahithei khempeuh-tawh kimuhkhopna Pu Kham Suan Mung te’ inn Tamaii-ah hong vaaihawm uh-in, tualaai-ah hunnuam manpha mahmah khat zanghkhawm thamlo-in itna ankuang limci mahmah-zong ka-uumkhawm thei uhhi. Tua-mun pan-in Pa Langh Do Kham azii-in hong nusiat-zawh kha-khat cinni thunget laakna-ah ka-honpai phei uh-a, holung kumkhawm-in Dawbon-ah ka-ciahkiik uhhi.\n2017 Jan 29 Nipini\nTunciil lam-a ka’ hunzatte hoihsa ahihman-in Ps Suumpi (Kalargyisuh)-in Nipi Biakpiakna-ah hun zanghding hongzawn-in ka-pai uhhi. Kawlpau-mah hizeel-a, Kawl, Karen, Zomi akim-a a-omna ahihi. “Khazihmi Gamtatluheek (Christian Conduct)” bulphuh-in thuhilhna limci mahmah ka-nei thei-a, mipi lawp-in thungai teltal-uh ahihman-in nai 1:30 sungtak ka-genleh hunman takteh gilkial lam kiphawk kha-panhi. Tualaai pan-in Dawbon zuankiik leuleu-in ka-tawlnga uhhi.\n2017 Jan 30 Nipikhuavaak\nZiingtuúng-in Yangon-a Laaitui Innpi khat ahi Pu Thang Khan Sawm te’ inn-ah ka-hawh uh-a, holungkum cim manlo mah-in ka-kikhen uhhi. Ciahding kawm-a bazaar ka-kaaipak laaitak-uh’n Pu Khen Za Sian-in hong call tautau-in Gamong Point-ah hongdelh ahihman-in amau’ omna ansaipi-ah zuui-in tomkaal holung kumkhawm-in Nangyi Toh leh Thawhbat Ciimtui hongluui uh-a, lungtaiitak ka-zangh uhhi. Tua pan-in Dawbon ciahkiik-in, niduaih lamciang-in Yangon Zomi Innpi masate’ lak-ah khat ahi Pu Pau Za Mung’ kiang-ah ka-hawhto pak uhhi. Holungkum cim manlo mah-in kikhen-in Kalargyisuh Khua-a Ps Suumpi’ kiang-ah ka-giakto uhhi.\n2017 Jan 31 Ninihni\nTuni Ganhingkhawina-ah paiding ka’ geelsa-uh himahleh apai khinsa khenkhat ki-om ahihman-in Myanmar Nationalities Village acihna-uh munhoih kava veel uh-a, Ps Nung Maang leh Ps Suumpi mah-in amau’ mawtaw-tawh hong vaaivaan uhhi. Minamte’ inn lamzia leh avanzatte-uh abaanbaan-in ka-en pheiphei uh-a, ei’ a ka’ tun-uh ciang-in:\nkici letlat se-hi. Thaángzaang nungaak khat-in nana cingg-a, themkhawng ka-hopihhi. Hih mun-ah innkaa, tuangdung, taangbaan, kawmkhil, dawhdan, innliim, saangkiil, sumtawng/sumtual, pial, thuk, khuang, zubeel, salu tuamtuam cihte om-a, inntual-ah söng-zong gial neilo himahleh kiphut ahihman-in naakpi-in thupi kasa-hi.\nLawisöng (agialnei: ka’ ute-bang bawlsiam dinghi),\nGuaton (söng-tawh akiphut khawm gua),\nTapkhinh (thuk tung-a akikhaai lingleng khinh),\nLeel (seéng siinnei),\nNgaan (Taaksih Huanna),\nKhi (alim beek-in),\nPuan (Puandum, Puanlaaisan, Tanghciin, Khephiau),\ncihte om laailehmaw ci-in ka’ nupa-uh’n “Pia lehang akoih nuam-uh tam” ci-in ka-kiho uhhi. Atelte-in aki-koih takpi dingleh ko’ piak zawhding bawm or haakkol khatbeek om buangding ahihteh hong zasak le-uhcin. Arakanese leh Shanese tebang avan mahmah-uh citpiak zinpaak ding-a akizangh theiding silte zuak zihziah uh-a, eenhuai kasa pahziau-hi. Ei’ a-bel Zomi leh Chin mah-tawh kibuaina ziak ahidiam theisaam khang-in keukeei mawk-hi. Chin te anuakleh lem mahmah lel-a, Zongeina vanzatte koihsuk, Zopau-tawh gelhsuk zihziah hilel lo-hiam? Alungluutte kikum-in sum khaakpah ni-in alem theiding ahihnaakleh bawlziau ni!\nNitaaklam ciang-in Minamte’ Khua pan-in ciahto-in Capital Shopping Centre-ah ankuang ka-uumkhawm ngeingai uh-a, waiter & waitress tebang manlah mahmah uhhi. Tua pan-in Dawbon-ah ciah-in vaaiteng hong zawhpih Pasian’ tung-ah lungdam kohna leh ziingvaai khempeuh hong ompih tohsuak nading thunget hunnuam zangh-in ka-tawlnga uhhi. Ihmut damdam-zong om saamkei, meel kimu kiikding cihteei hang-in itteng ngaihteng-tawh giibang khending lung-in geel lehang sinlaai khuangbang kisaai-in maaimit siinding baihpak saamkei!!!\nTaikhua vaal-in zuangthawh nung-ah Yangon Vaanleengtual siang lambang zuan-in….. Tung Sianmaang-in lumbang hong sung-in Feb 2 ni-in Melbourne saunuam tuang vatung-ung! Sinlaai theebang hawm zongleh nungciang dawnbang tuah kiikding lamen kawm-in.,\nVaangkhua Thaángbang Aveh,\nNB: Hihteng lak-ah Pasian’ Deihloh leh Kumpite’ Deihloh omkei mataw!\nPrevious: Malaysia aom Rohingya Refugee te March khapan nasemthei tading\nNext: Malaysia, Kuala Lumpur khuasung ah mi 2 thautawh kikaplum


url: =Rom Laikhak 10 | Siantongluan.net\nRom Laikhak 10\nRom Laikhak 10 |\nSanggamte aw, i mipihte in hotkhiatna a ngahna ding deihsakin lungsim takpi tawh Pasian kiangah thu ka ngetsak hi.\nAmaute in Pasian a kin mahmah lamtak uh thei-in teci-in ka pang ngam hi. Ahi zongin amaute in a man lampi tawh kin khalo uh hi.\nAmaute in Pasian tawh kipawl theihna ding lampi man theiloin amau theihtawmna tawh hanciam kha uh ahih manin amah tawh kipawl theihna dingin lampi a khun zui khalo uh hi.\nBang hang hiam cih leh upna a nei mi khempeuh Pasian tawh a kipawl theihna dingin Khrih in Thukham a beisak hi.\nMoses in a laigelhna sungah, "Thukham deihna bangin a gamtazo mi khempeuh a nungta ding hi," ci-in Thukham zuihna hangin Pasian tawh kipawl theihna ding thu a na gen hi.\nAhi zongin upna hangin Pasian tawh kipawl theihna thu a kigenna-ah, "Vantungah kua va paito ding a," ci kei un la, "Leinuai-ah kua va paisuk ding ahi hiam?" zong ci kei un, ci hi. Tua a cihna pen vantung panin Khrih a lasuk ding leh sihna panin a thosak ding cihna ahi hi.\nTua bang a cih ciangin, "Pasian thu pen nai mahmahin note kam sung leh na lungsim sung uhah om hi," a cihnopna ahi hi. Tua Pasian thu pen kote hilhhilh, "Pasian um un," cihna thu ahi hi.\nJesuh pen Topa hi, ci-in mite kiangah genin, Pasian in sihna panin amah hingkiksak zo hi, ci-in na lungsim sung uhah na up taktak uh leh hotkhiatna na ngah ding uh hi.\nBang hang hiam cih leh i lungsimah i up taktakna hangin Pasian tawh kipawl theihna kingah a, i kamin i genna hangin hotkhiatna a kingah ahi hi.\nLai Siangtho in, "Amah a um mi peuhmah tavailo ding hi," ci hi.\nBang hang hiam cih leh Jew mi leh Gentail mi a kideidanna omlo ahih manin Topa pen mi khempeuh Topa hi kim a, ama kiangah a ngen khempeuh tungah thupha tampi tak a pia hi.\nLai Siangtho in zong, "Topa tungah huhna a ngen khempeuhte in hotkhiatna a ngah ding uh hi," ci hi.\nAhi zongin a uplohpa uh tungah kua in thu ngen thei ding ahi hiam? Ama thu za ngei kei leh kua in a thu um thei ding ahi hiam? Ama thu kigen kei leh kua in za thei ding ahi hiam?\nA gen dingin kisawl kei leh kua in a thu gen thei ding ahi hiam? Tua ahih manin Lai Siangtho sungah, "Lungdamna thu a hilh dingin a hong pai mite hangin kinuam mahmah hi," ci-in kigelh hi.\nAhi zongin Isaiah in, "Topa aw, ka thugente uh kua in um ahi hiam?" a cih mah bangin Lungdamna Thu a za mi khempeuh in um kimlo uh hi.\nTua ahih ciangin zakna panin upna hong piangthei a, Khrih thu upna ding pen hilhna panin hong piangthei pan hi.\nTua ahih leh amaute in thu zalo uh ahi hiam? Lai Siangtho sungah, "Amau awgingte leitung khempeuhah kizel a, a thugente uh in mun khempeuh a ban hi," ci-in a kigelh mah bangin amaute in thu za khinzo uh hi.\nTua ahih leh Israel mite in a thei uh hiam? Moses mahmah in Pasian min tawh thu na gen a, "Keima mi pawl a hilote thupha pia-in, note hazat dingin ka bawl ding a, tua mihaite hangin note na hehna dingun ka hong bawl ding hi," a cih mah bangin Israel mite in a thu a theilo uh hilo hi.\nTua banah Isaiah in Pasian min tawh hangtakin thu na gen a, "Kei hong zonglo mite in kei hong mu uh a, kei hong kanlo mite tungah ka kilak hi," ci-in na gen hi.\nTua ciangin Israel mite tawh kisai-in, "Ka thu a manglo, kei hong langpang mite tawh ka kilemkik theihna dingin a tawntungin ka hanciam hi," ci-in a na gen hi.\nTedim Lai Siangtho / Laibu: Rom Laikhak 10


url: =Thu um mite nisim tavuan ~ Rev. Gin Khen Mang :: ZOMI DAILY\nposted on 28 May 2020 at 9:40 am Lomkholna: Article, Biakna\nPasian in a tapa khat bek a piak dongin leitung mite hong it hi. Tua tapa a sang mite thu-um kici hi. Thu-um mite in, Lai Siangtho honggen mah bangin a tawntung khuamial sung panin a tawntung khuavak sungah a lut khinsa mite a hihi. Tua a hih manin thu-um mite in, Pasian khuavak a tangsak dingte i hih manin, nisim nuntakna ah zong thu-um lo mite tawh ki lamdanna khat hong om pah ding hi.\nThu-um mi khat hi khin ing cina pi-in, ama nuntakna sungah ki lamdan’na le Pasian deihna banga gamtatna hong gahkhiat theih kei le amah pen thu-um mi tak tak ahi hiam? cih kitel dot huai kha ding hi.\nSawltak 17:11 na sungah, Laibu gelhpa Luke in, Berea khua pawlpi mite pahtawina kam kizang hi. Bang hang hiam cih le amaute in Pasian kihilhnate a zak uh ciangin, man hiam man lo hiam cih a theih tel nading un, Lai Siangthote enpha uh hi, na ci hi. Tua tawh ki leh bulh in, ei lam a mipawl khatte hong kipan tawmin, Pasian in hih bang deih hi, Lai Siangtho in hi bangin gen hi hong ci tawm keei zong om thei hi.\nHih banga thucianlo pi thu mawk gengen na panin, a omsa thu-um mi pawl khat zong hong lung-am sak thei kha ding uh hi. Tu lai thu ging Kha Siangtho tawh ki dimna, kamtuam pauna, kha nasepna hanga tuukna cihte kha lam thu ah pici’n na kisa kha in, mi tampite in bawh hehu thei uh hi.\nA tawpna ah thu um mi khat ciat-in nisim in PASIAN PHAT, LAI SIANGTHO SIM, THUNGEN ni lohte, Pasian thu tawh kituak a nuntakna ding le Topa hong pai baih dinga ngakte hi in, mite tungah TECI a pang thei tawntung te, mite HANSUAH thei le SINGLAMTEH pua tawntung te hi leng, imimal nuntakna mahmah ah Pasian in thupha hong pia ding hi.\nTua khit ciangin ih innkuan sung, I khua sung le i gam sungah Pasian thupha hong tung pelmawh ding hi. Hih thupha tampite hong piak theih na dingin Pasian mi zat ding nang na ut hiam? Rev. Gin Khen Mang\nPrevious: Makai hoih kisam hang ~ Sia Mungno\nNext: Nalawm numei in nang hong simngaih ahiam? ~ Job Cinpi


url: =Zomi Agape Pawlpi sung ah nop kasak na – Zomi Agape Church Inc\nZomi Agape Pawlpi sung ah nop kasak na\nZomi Agape Church Inc > Zomi Agape Church Blog > General > Zomi Agape Pawlpi sung ah nop kasak na\nMay 8, 2021 by Zomi Agape General\nZomi Agape Pawlpi sungah Pasian na kasep pen May 2015 pan a hihi. Kum 5 sung, Pawlpi inn, 91 ka pha uh hi. America gam sung ah a om, Kawlgam Pawlpi te lak ah Pawlpi khangto pen Top ten lak-ah a kihel Pawlpi khat a hihi. Constitution hoih takin anei Pawlpi hi a, Lai Siangtho tawh a kituak Doctrine hoih tak a aneih Pawlpi zong a hihi. Ahunhun in Pawlpi kalsuan zia ding Kha 3 sial in Pawlpi EC meeting kinei den a, Pawlpi mi khempeuh a ding a lem theipen dingin, thu leh la ki vaihawmden hi.\nA ki innteksak lua, a ki Sia saklua omlo a hih man in mikhempeuh suakta in nuam kisa mahmah hi. Sia te hun ( time ) man mahmah uh a hih man in Pawlpi mi khempeuh zong hunman mahmahpah uh hi. Kipatding nai acin nakleh ki ngakngak cih om peuhmahlo hi. Zomi Agape Pawlpi pen hunman mahmah a hih man in Pawlpimi khempeuh zong kikhop ding lawp mahmah uhhi. SA NI thunget naleng Nupi Papi 50 kiim kipha den hi.\nDahna nopna ah Pawlpimi te khat le khat nasia takin ki uap in kipai tanghtangh a hih man in Pawlpi sungah ki it na khangsak mahmah hi. Pawlpimi te in Sia te tungah it na nasia tak in lak uh a hihman in Sia te in Pawlpi mi te tungah lungdam na lianpi tawh nasem uhhi.\nZomi Agape Pawlpi pen Pawlpi omsakhat, ( Tuiphum Pawlpi, AG Pawlpi, EBC Pawlpi ) cih te, bulphuh in a ki-lam Pawlpi hilo a hih manin Zomi Agape Pawlpi ah mikhat innkuan khat honglut ding uh hamsa sa nawnlo uh hi. Tua man in a kha kha, a kum kum in Pawlpi mi, ki behlap ziahziah a, Pasian in hongkem hongkhoi in thupha hongpia in nuam kisa mahmah kimciat hi.\nHih pawlpi ah ka-om man in ka taksa ka kha a lungmuang mahmah a, ka damlo ni te naleng ah kalung a nuam mahmah hi. Topa hongkoihna mun a hih na katel semsem a, Topa tung leh Zomi Agape Pawlpi mi khempeuh tung ah kalung a dam mahmah hi.


url: =Trump in US Presidential Election ah Russia akigolhna thu a uplahna thu gen ~ TK Lian :: ZOMI DAILY\nposted on 5 January 2017 at 8:46 am Lomkholna: News, Thangkhanlian, USA, World\nJan. 5, 2017: US President kiteelcing thak Donald Trump in US Presidential election ah Russia kigolh in, Democratic party-te email a hack sakna thu a uplahna (scepticism) thu gen a, zan in US Vice-President thak Mike Pence in Trump in a uplahna thu citak takin pulak khin zo hi ci-in Trump gum hi. Tua loin Republican partyte makai leh Alaska governor Sarah Palin in zong Russiate kigolhna thu a uplahna thu pulak hi.\nTrump in bel US President kiteelna ah Russian intelligence ten Democratic Congress makaite email hack sak mah uh hi cih kanna leh thukuhupna nei CIAte pen 2003 in Iraq a leikhamang Saddam in mi a lom-a thahna ding leh siatsakna ding (mass destruction) galvan nei hi ci-in US in Iraq a simna dinga a hanthawnte ahih manin a thugen uh up ding hilo hi na ci khin zo hi. Zan in Trump in a Twitter ah US kiteelna ah Russia kigolh hi cih thukhupna neih ding pen a hun ding Friday ciangin kisot to lai hi ci-in tuangsak hi.\nTrump in US President kiteelna ah Russian intelligencete kigolh takpi i cih theihna dingin a beisa hunin US intelligence-te khialhna zong et kik kul lai a, Friday ciangin thusim kaikhawm (intelligence)-te thumuh khempeuh ki-en pha kik lai ding hi ci hi ci-in Mike Pence in ci hi.\nUS President Obama in bel Hillary’ kiat theihna ding US President kiteelna ah Russian inntelligence-te kigolh takpi mah uh a, Trump gum uh hi ci-in a thuk kikna dingin nung kal in US gam-a Russian diplomatic compound nih a khaksak banah Russian diplomats (gam khat leh gam khat kikal a nasem ulian) mi 35 US panin na hawl khia hi. Ahih hangin Russia in Democrats partyte ngawhna nial a, Russia gam-a gambeel a om US National Security Agency-te thusim tampi pholak Edward Snow in zong Russia kigolh dingin uphuai lo hi ci a, WikiLeaks phuankhia Jullian Assage in zong Russia kigolh lo hi ci hi. Obama in bel bel Putin’ thupiakna bangin Russian intelligence-te kigolh mah hi cih mitdel sial khau let in len teta hi.\n#Behlapna : US President kiteelna ah Russia kigol mah hi, kigolh lo hi cih pen thuman theih khiat ding a hamsapi khat suak hi. Russiate kigolh takpi ahih uh leh US in leitung gam tuamtuam ah kiteelna a om ciangin amau deih gam makaite cin’na ding hanciam in, a deih lohte uh paai khia uh a, tua bang mahin Russia in zong USte’ gamtatna thuk kik a, US intelligence-te sangin Russian intelligence-te thahat zaw uh ai tam mah cih a ngaihsut huaipi khat suak hi.\nRelated: South Korea President Park lawmnu tanu kiman ~ TK Lian\nAhih kei leh Obama in Trump leh Putin kilawmtatna ding a dalnopna man ahih leh ama goluahna (legacy) a kizopsakna ding a lawhsap manin a zum seelna dingin a zuau bulom tang teng mut kik hiam cih zong kitel zo lo hi.\nSputnik/ Thang Khan Lian\nPrevious: Myanmar kumpi in Rohingya Muslim satte manta ~ TK Lian\nNext: Kawlgam ah ngongtatding in apaisawm IS tekhat Malaysia ah kiman ~ ZD


url: =Delhdelh.. kua hiam i delhdelh mi :: ZOMI DAILY\nposted on 20 June 2015 at 12:45 am Lomkholna: Article, Thawntuang\nMi khat a nung panin i delhteh a phazolo cihna hi aa, i delh mipa a hatzaw a gualzozaw cihna hi. Ahi zongin a nung panin a delh mipa in gensia kawmkawm leh phunsan kawmkawmsa in delhdelh hi.\nGensiatna phunsanna mi khempeuh in thuak khalo hi. Hong phawk kha mi, hong kinmi ten i thu hong theihna dingin kantel uh aa, ama’ sangin a sangzaw in hong muhteh hong gensia bek hi. Awl mawh tham i saklo mite ki awlmawhlo in ki gensia ngeilo hi. Ih gensiatloh mi khempeuh awlmawh thamlo cihna hi khinsamlo hi. Khasia pahken cihna sungah, “Hong ki hazat leh mi lawhcing hiteh, hong ki gensiat leh hong ki phawk den cihna hizaw hi”,cihi.\nSaul in David thah dingin delhdelh hi. Ahi zongin David in a lauhman leh a guallelh manin a taitai hilo aa, Pasian sathau nilhpa a suk khaklohna dingin David a tai hizaw hi. David in thatnuam hileh thahna ding hun tampi nei-in thatzo lualel ding cihna hi. Guallel dan khat in i taitai hangin a gualzolua ki hi thei hi.\nTai ki demna khat ah a nung panin a delh delh mipa a hatzaw hi ngeilo hi. Leitung nuntakna sungah khantohna ding, ahoih nuntakna ding tawh ki sai-in Tai ki demdan tawh ki bang hi. Tua sungah hong ki gensia leh hong zahpih mi\naom leh i nung panin hong delhdelh mipa suak hi. A ki samlopi in ko siatna leh hoihlohna mite’ hong genna tawh thanem in vulding hilo hi. Topa tungah lungdamko in maban limcii i neihte zomto ditdiit ding hizaw hi.\nSaul leh David thu ka simna panin hong phulkhia ka thangahna hi. Lungdam ing Topa.\nKa laigelh tengteng>>www.zomi-angvaan.blogspot com\nPrevious: Tulaai Leitung Thuthang Tuamtuam Updates June 19, 2015\nNext: Ka Ta aw nong it taktak hiam?


url: =A. Myanmar Police Kum 50 cin Hakha ah' sisan hopna nei.\nHongtung ding October 1 ni in Myanmar police din zawh kum 50 cinna phawkna ding in Chin state khuapi Hakha ah Police nasem te tungpan gam leh nam itna lahna in sisan hopkhiatna 13 Sep 2014 ni bawl khia uh hi. Tua mun ah Palik bangzah hiam? in sisan hopna nei uh a, Pu Hung Ngai in va en kawikawi hi. Thu kizakna tungtawng in aliim leh athu bek hi a, Police bangzah in sisan thawl bangzah piakkhia cih thudik taktak gen khiatna kizakik nailo cihi. Myanmar gambup muntuamtuam ah ahih leh police pan in sisan hop khiatna muntampi ah neikhin uh hi.\nB. Ben Car khat Hakha ah kilumlet siise.\nChin State khuapi Hakha ah 12 Sep 2014 ni Zanlam 11 : 20 pm hunin Van Bawi Ceu kum 21 in azawl hel nalampan aciah ding teh Ben Car anung kinsak vutvutleh hat lua in huang ummna nawk phulpai niknek in kisia ahih man Zawllen nateen bang mah acih loh hang Palik te Bawi ceu man ziau uh hi. Tu in Hakha gilbeem sung ah kibu khum tadih in om hi.\nC. Myanmar nitum lam tuidaalpi nasep minthang te kipan ding.\nMyanmar nitum na lam Zomi, Laimi, Khumi, Naga te om na kuam dungsuk ah guntui daalpi pan khuaphe mei bawl ding gelna lian pi om ahihi. Tua te in Megawatts 1200 angah khia ding Thamanthi Tuidaal pi, Megawatts 660 angah khiading Shwesxayii Tuidaalpi, Megawatts 520 angah khiading Mawlaih tuidaalpi, Megawatts 380 angah khia ding Meitei gun tuidaal pi, Megawatts 40 angah khia ding Pyinta tuidaal pi leh Kalaywa Suangmeihol pan Megawatts 600 angah khia ding Khuaphe mei tha lakna nasepkhiat ding in kumpi gelna nei khinzo uh hi. Hih mun nasepte kizo siang khin leh Myanmar nitumna lam te meizat nuam mahmah ta ding uh cihi. Nasep kipat ding ahun gen khiatna kumpi in nei lian nailo ahih man in mipi ngak lah mahmah uh hi.\nD. Tedim gampan MP te nasepna kilang omnailo.\n2010 Myanmar gambup kiteel pi napan mipi teel Tangmi palai MP akua mah tek a party panmun uh tawh nitumtum lel uh a, Tunidong Tedim, Tonzang, Cikha gamsungah MP te in kum li huam sungah gam leh nam ading mipi noptuam na asep taktak uh mipi ading in akilang veva kua mah in agen ding theinailo uh hi. Thunei kumpi USDP party pan in vaihawm na bek themthem akilang kimubek hi' mipi in ci uhhi. MP te Khualzin, Meeting pai ci thei zel uh hi. Meeting ah banghiam thukikup cih kidong leh' agen ding uh omlo kicihi. Mee kiteel ding hun lai in mipi kai khawm khawm napi MP ngahzawh muh hak mahmah uh mipi tawh kihona tawm mahmah cih kiza hi.


url: =Mr. Lee Kuan Yew in akhuasatna Singapore ciahsan ta :: ZOMI DAILY\nMr. Lee Kuan Yew in akhuasatna Singapore ciahsan ta\nposted on 2 April 2015 at 10:05 am Lomkholna: ArtistSuan, News, World\nSingapore te i apa uh Lee Kuan Yew in mual hong liapsan ta hi.\nBang ma khat zong omlona tuikulh gamneu khat pen leitung anasia mahmah (first class) gam dong atun nading ama mah makaai-in, khuapi thak khat honglam zong ahi hi.\nTua gamno sungah (shwe) ci’a min akivawh kawlgam mite tampitak in zong taang thu sung a singzabuang mahmah tawh kibang in, alimbel in om uh zong ahi hi. A ma hang a ei kawlgam mite nangawn in, i ngah khak uh hamphatnate tam mahmah in san letla in zong om ci kimu theih hi.\nA man takpi-in gen leng amah pen galkap kumpite mah tawh akibang (aa-naa-shin) te sung pan lamdang sak ahuai mihing lungsim kician aneih phadiak mi khat mah ahi hi.\nA mah alang bawl mi peuhmah thong (jail) sung den na-in neih pah lianlian lel hi. Suaktatak thugen theih/ gialh theihna cih thute in, ama i PAP party lang bawl kei peuh leng kingah theihsak hi. A hih hang’ Singapore gammi atamzaw in, pa khat tawh kibang in it mahmah uh hi. Tua in bang hong lah hiam cih leh ama i nasepna leh alungsim puak te hang ahi hi.\nLee Kuan Yew in leitung dong amin thang Cambridge University pan lukhu nelkaai ngah (graduated) mipil khat hi’n,galkap dan ding muhna aneihlo ban thamlo galkap lamah General zong semngei tuanlo hi. Mikangte ukna pan suaktakna (independence) ngah nading Malaysia tawh kipawl hi. Suahtakna angahkhit uh kum nih khit ciang’ minam kimuhdahna thute hangin, Malaysia gam pan hong pusuah khia leuleu in, ama phuatkhiatsa party tawh Singapore gam hong sat zong ahi hi. Gamuk hong kipat lian phet amasa penin “Gamtat sia leh golhguk nek simnate akan ding pawlte” koih in thumanlo golhguk anesim khempeuh tungah thu bawlin mansak hi.Tua bang abawlna hang’ gamsung khantona hong piang ahi hi.\nGamuk nading leh khanto nading mipil misiamte kisam mahmah hi. Tua bang mite ngah thei nading khasum adeihzak uh piak ding kisam ding cih thu theih pha mahmah in khasum ban thamlo angah ding uh’a kilawm hamphatna tuamtuam (apportunity) te pia in mi tampi angah theih nading lampi zong tangtang lai hi. Leitung gam tuamtuam pana hong pai mipil misiam tampitak asapte kiang pan thu dongin aman uknopna tawh mipil misiamte tungah sia vasem phei vetlo ahih banah hoih asaknate uh tungah suaktatak in nasem sak in, vakikum thawh leh ama met nading bek ngaihsut in neihlo thamlo adeih bangun gamtaangsak lel hi.\nA ma gam sungah sen minamte 70% val om hi. India leh Malay minam tuamtuam 20% val deuh leh adang aomlai teng pen gamdang tuamtuam pan ahi uh hi. Sang khempeuh ah Mikang lai, Sen lai, Malay lai anam thum in sinlo phamawh in sinsak zong ahi hi. Tua minamte i gamtat luhek leh a ngeina omteng peuhmah zong sinsak thuak bek lai-in, tua hangin minam khat leh khat kikaal kiupngamlakna, kimuanlona lungsim te kiamsak tuam pha mahmah in, khat leh khat thu kitheih beh natungah kimukkhialnate hong kiam hanhan ahi hi.\nLee Kuan Yew pen sen minam sungpan taanglai angeinate uh alenkip den alawki phadiak (Hah-kaa) minam ahih tei hang’ gam khanto nading bek ngaihsun in sun lung zan lung in neih in, nasem tangtang hi. Gamukna thumeilet (constitution) leh upadi (by law) te kisam asak bangin khel ziauziau thei lel hi. 1960 pawl in Singapore gamneu ahih manin, mi akhanto luat ding patauh luatna tawh ta nih ciangbek neih theih nading vaihawm in, 1990 nung lam mi hong kiam kik hanhan zong sa ahih manin, ta deih zakzak la un ci-in hantawn kik leuleu hi.\nA ngaihsutna asepnate sungpan (human rights )lamte thukhun tawh akilehbulh zong tampi om veve in, nu leh nu, pa leh pa kiten, kipi nate mudah mahmah leh mi amat thukham palsatte dantana (punishment) piaknabawl in,guih theih khamh theih tawh kisai guiawh tawh sihna dan piaknate ahih zongin, amah leh aparty alang pang agensia kicimi peuhmah thong sung denna in neih in mun khempeuh ah palik thukan, mi-encik te simtham in tampitak koihsim zong ahi hi. A tapa gamuk (Prime Minister)zaa pianuam ahih man, amuan akhut nuai a pa pia masa phot zawzen in, ama mah in tawlpi khat asep khit ciang’ atapa in khang tawn in Singapore gamuk in tuni ciang dong sem sak theih ziau zong ahi hi.\nA hih hangin agam ading adeihsak luatna leh akhual nahang’ asep khiat vive ahih manin, gam khangto penpen hongsuakto zong ahi hi. Mipil misiamte ama uh siamna tawh kizui in zang theih ahih banah khasum hoih mahmah pia kawm leh gambup ah pilna (education) lam thupisak masa pen leh mipil misiamte lamkaihna gam ahih theih nading vaihawm in angaihsut bang lianin asun mang teng taangtungsak pa khat zong ahi hi. Golhguk nekna (corruption) abei cimit nading hanciam in beimangsak takpi zo ahi hi. A ngimna bulpi khat ahi bukno innneu ginalo pan mikim in taihinn tungah teng ding acihnate taangtun pih takpi ahi hi. Micimawh mizawng daipam khempeuh zawncipna guam thuk sungpan ahonkhiazo pa zong hongsuak ahi hi.\nThu tawpna ah,.. atung a om bilbial i zak uh thu teng hangin, lungsim khauh mahmah ama thu bek thu asa pa (aa-na shin) pikhat pen agammi khempeuh in ait mahmah theih uh cih thu in lamdang sak huai thu hong hinawnlo hi. Tua pan ait agam leh amite leitung ngeina banga anusiat hun hong tun petpet tuni hun ciang’ aitlo, akaplo kuatu kuata omzo mawk ding ahiam?I kawlgam makaaite asih uh hun nikhatni ciang’ agam sung a teng ei agammite zong Mr. Lee Kuan Yew bangin paamaisa in khitui naptui nul-in gua leh dai lak ah siluang kha in aom kha theih veve tam cih thu kidot kul khollo in theih kim ciatni cih tawh apahtat huai ait huai Mr. Lee Kuan Yew ei kawlgam mi ten zong mangpha khak ciat ve ni maw! Mr. Lee Kuan Yew aw Mangpha Mangpha Mangpha\nPrevious: Tulaai Leitung Thuthang Tuamtuam Updates April 1, 2015\nNext: Kawlgam ah suangkhuk kicim, mi 9 si\nHuh ngetna: Van a thupi mansuah (Hiangzing kuamteng ah)\nHih Suangpi Tung Ah (On This Rock)


url: =Naupang sungkhak pen a omthei thu ahihi :: ZOMI DAILY\nposted on 6 November 2014 at 11:23 am Lomkholna: Article, PhilipKhaipu\nNaupangte a kimawl nop laitak khawlsakding pen thu olno hilo hi. Awnghawh ding nagawn phawklo zahdongin kimawlmawl nuam uhhi. “Tawmvei pak, minute nga bek” cihtawh nu le pa te’n kikhawlkhawl sak in paisuak thei hi. Hibanga awnghawh hun ngeina manlo na in suangkhak sak in damlohna piangsak thei hi.\nSungkhakna pen gilsungah om eekte ahun val lua a omna pan in hongpiang ahihi. Tuabang in hun val a omtak ciangin gilzangte in a tuite na hupkang aa, eekte keusak in thakkhiat haksa hi. Hong sawt tetek leh natna lauhuai dong tungthei ahih manin Nu le Pa te’n a hunlap a kikep ziading theih huai hi.\nBang hangin naupangte’n eek ip hiam?\n1. Atamzaw in kimawl ding bebek leh a deih khat pepeuh uh khahnuamlo ahih man in awnghawh ding nial thei uhhi.\n2. Sungkhak tawmtawm hong kipat ciangin dailen ding haksa leh a nel uh na/taak ahih man in tuading utlo in ki-ip niloh thei uhhi.\n3. Gilsung ah sauvei a thaam khitteh thakhit ding haksa aa, gilsung nasak, zuntehsak gilzang tonsak in omnuam lo ahih man in awnghawh ding ut lo thei uhhi.\n4. Inn pan in sangkah kipat hun ah vanzat leh kepdan kilamdan teh naupang te’n eek ip thei hi.\n5. Dailenbuk painuamlo ahih kei leh zang ngamlo ahih man in zong ek ip thei uhhi.\nBangin Eekkhak sak phadeuh hiam?\n1. Nu nawitui pan in an dang piak kipat teh Sungkhak thei hi.\n2. Zatui pawlkhat in zong Sungkhak sak thei aa, zato mangte piaklo damdawn pen naupang te upmawh piak ding kidawp huai hi.\n3. Zunkhum neite zong sungkhak thei sawnsawn hi.\nBang cidan in sungkhak kikem ding?\n1. Singgah leh anteh meh a tamthei thei neiding. Singgah tuamtuam leh be, kopi, mohpheng nam leh begap ahihi.\n2. Kum 2-3 pen nikhat in tui manhai 2 dawn hamtang ding hi. Kum 4 pan a tungsiah in manhai 6-8 nikhat in dawn hamtang ding hi.\n3. Naupangte annek khit sim in awnghawh ding pantah aa, hilh ding kisam hi. Tua hileh hundang te ah suakta tak in omthei ding hi.\n4. Zatui zaha pen ahoih mah bangin a siatna zong om veve hi. Tamzat luat kidawm in.\nNaupang sungkhak pen kaalkhat ciangbang ahih a, agil sung nongkailo, ateidan kibang, phamawh a sak kei leh pen lungkham huai lo hi. A hizong nisawm bang hong val leh Zato mangte khiang ah pai in. A lemvat kei leh Aisan bul zol hilhial in suizum inla mehkanna sathau nazut khit teh damtak dawt sak le cin asawtlo in hong daileng pah ding hi.\nPrevious: Tulaai Leitung Thuthang Tuamtuam Updates November 5, 2014\nNext: ZCLS (Zomi Christian Literature Society) thu theihhuai pawlkhat


url: =Khrish ading Mi Hangsan Sia Kap tawh dotna dawnna – Zomi Agape Church Inc\nKhrish ading Mi Hangsan Sia Kap tawh dotna dawnna\nZomi Agape Church Inc > Zomi Agape Church Blog > Agape Digest > AD03 > Khrish ading Mi Hangsan Sia Kap tawh dotna dawnna\nFebruary 21, 2022 by Super Admin AD03, Agape Digest, Thukidotna\nFebruary kha, dotna dawnna khawk adingin i mission sia ahi Sia Thang Za Kap na telkhia ung. Ama thu pen i theihsa ahih hangin lai tawh kician takin ciaptehna lian om nai lo ahih manin, Agape Digest in siapa tawh dotna dawnna na bawl thei ung. Sia Kap in aw (Recorded audio) tawh hong dawng kik hi. Hun hong pia Sia Kap tungah Agape Digest in lungdamna i ko hi.\nKP = Sia Kap Pi AD: Sia Kap, nang bel hong kithei kim tek khin pian in kimetsetna hih nawn kei ni in, i thukidotna ah pai suak pah ni. Amasa penin, hunbit sia na sepzawh kum bangzah pha ta a hia?\nKP: Dec.1976 kum in Pasian’ nasep ka kipan a, hun bit a kasep zawh kum (45) cing khin hi. Tu’n kum (46 )na ka sep laitak hi ei. 11,March,1977 ni-in Lophei khua ah Rev. Myo Chit in hunbit Pasian nasem dingin hong khan hi. Tua hun lai-in pawlpi picing nailo ahih manin, Yangon pan kha khatin 150 ks tawh kum nih sung tawntung hong huh uh hi.\nAD: Sia Zel Chuau (Tiau) tawh hong kimat sawm vai nong gen dia?\nKP: Thuklai ah Pastor ka sep laitak hi. 1993 kumThuklai pawlpi a ding Kawlgam sung mun tuamtuam ah huhna ngen a ka pai laitak hi. 5 Dec. 1993 ni-in ciahto-in, Tahan a ka sanggamnu’ inn ka tun ciang, palik ( ထောက်လှန်းရေး) te’n kei mat dingin hong zon’na thu hong gen hi. Tahan biakinn cingpa , Rev. Go Za Nang, le Rev. Daniel Khen te zong thusit thuak dingin zum ah na kisam khin hi. Tua thu ka theih ni a zingciang, mi’ mat pung tin tawh Monywa (မုံရွာ) lam manawh in ka sanggampa kiangah kha khat ka om hi.Tua pan Myitkyina AG (မြစ်ကြီးနား) a ka tintan piak ngeinate kiangah pai-in ka vaiteng ka gen ciang, amau (10000ks), Moe kok(မိုးကုတ်)AG pawlpi te’n (10000ks), le Sagaing (စစ်ကိုင်း)pan hita leh hong kihuhna (30000ks) ngah ing. Tua teng tawh kei pen Tonsim, India dong va tai to suak thei ing.\nJan 15, 1994 nitak a Tahan pan ka khua Lophei ah ciah to-in lam kal ah ka motaw uh (3) vei hong sia hi. Hiangzing ka tun uh ciangin motaw (Engine) hong khia in tua pan pai to in, zingsang (3am) ah Taaingen ah tungin ka motawte tua mun ah giak sawm pah ahih manin kei kia bek khe tawh tai 3 gamlana Thangmual ah zingsang khua vot daikai nuai ah na pai ing. Thang mual le ka khua pen tai 5 ki gamla a, ka khua ah ka tun ciang, palik thukante hong man ding te ka khua ah na om ta uh hi. Kei zong palikte ka muh ciang tai to vingvengin Khuasak ah zan 3 tamin, Khuasak pan Vangteh, Vangteh pan mehthuk seng dim khat pua-in tua teng tawh Tonsim va tai to in, baih vetlo hi. I zogam lampite pen i theisa mah bangin lamsuk lamto tam mahmahin lamsuk tai 7 le lamto tai 10, Vangteh, Saizang, Gun, Laitui khuate le a dang khua tampite ah mehthuk sengpi dim khat tawh ka nawt khit teh Tonsim pen Jan 14, 1994 ni- in Pasian’ hehpihna tawh na tung thei ing.Tonsim ka tun ciang tawl lua-in si dektak ka hih manin kal 2 tamin, tawm ka hoih deuh ciangin Aizawl lam manawhin Pastor Zarate kiangah tungin amau ka dam dong hoihtak hong kem hi. Sia Zel Tiau pen amah na tai suak pahlian ahih ciang a, Tonsim, India ah tung pahin amah a ding bel patau huai lo-in, kei bel ka hih leh hong man kha lo bek hi mai ei.\nAD: Tua laibu pen nang at ci leng, tua laibu sunga Kumpi lamte’ zakdah pen uh, bang lian ai tam..\nKP: Tua laibu sungah, “Jesuh le Gautama Buddha tehkakin\nGautama Buddha na neuseek(စော်ကား) hang hi,” hong ci uhhi. Thukhen mangpa in thu hong khenna (Sentence) ပုဒ်မ၂၉၄(က)အရ kha 6 ahih kei leh, liausum 1200 ks piak ding hong teelsak hi. Tua bangin ka teel theihna dingin 250000ks amau golhguk na pia ing. A tawpna ah liausum 1200ks tawh zumvai a siang thei hong suak hi.\n.AD: Tu in tua bang lai atna hanga kimat kihenna hong om kik leh, na at veve lai tam..\nKP: At veve peuh mah inah kei pen 1994 kum in India gam ah a tai hi-in, Kawlgam ah 2001 kum a hong ciahsuk kikin ka vaiteng siangin, tua teh Kawlgam thukante hong ki phiat ta a, 2005 kum in laibu khat at kik thei pah ing. 2006 le 2007 kum sungin laibu 4 bang na at kik ing. Tua laibu thulute pen ငရဲသွားမယ့်သူများ လွတ်ရာလမ်း (Hell pai dingte suaktak na ding lampi)” cih khat, A dang khat pen ဝိညာဉ်တော်ငြင်းပယ်ခြင်း ဆိုတာဘာလဲ (Kha siangtho nial i cih pen bang hiam?), “ Tehpih theih om lo Jesuh Pasian”, le “Vantung tun’na ding kal 4″ gelhin tua bang bu 1000 bang zuak ing. Palik te’n mat dingin hong delh ma-in bu 4 at in, tua khit teh bu 5 at kik ing. Lai bu ka at khempeuh bu (9) hi ta ei.\nAD: Abeisa hun bang, kila kik thei hi leh, hong kimat sawm lai-in tai lo zawin kimat thuak ding na teel zaw tam.\nKP: Tua hunin kum (39) pha ta ing. India ah ka tai na i a manphatna :\nAizawl ah Salom AG pawlpi kici-in, tu’n Mizogam bup AG pawlpite sung pan pawlpi lianpen hi-in Pasian in kei hong zatna le hong ompihna tawh tua pawlpi khat va phut zo ing.\nBangalore ah laisiangtho sang va kahin, M.Div. (Master of Divinity Degree) na ngah ka hih manin ka tai pen manpha sa mah mah ing.\nAD: India gam sunga Pasian’na nasepna pawl khat nong gen thei dia.\nKP: India gam sungah Pasian nasep na a kician pen ahih leh Aizawl khuapi a Salom AG pawlpi pen Pasian in kei hong zangin tua lai ah pawlpi khat a kidingkhia suak hi. Kei pen 1994 kumin galtai tungto in, tua khit teh Bangalore ah Lai Siangtho sangkah ing. 1996 kum February 16 ni ah M.div. Degree la-in tua pan Delhi ah ciah kik ing. Delhi ka ciah khit teh Aizawl ah va zinto in, nitak khat ka zintun’na ah Pa Cin Sawn Pau le Pa Pau Kel te vaihawmna tawh Durtlang Bible camp ah October 17, 1996 kum Tedim mi (20) val khawng Gupkhiatna deihtaka tentan pia in, Pasain’ hehpihna tawh Gupngah hong kitel uhhi. Tua khit ciang, a mau (ZBA ) (ahi kei leh) (ZBC) tua pawlpite’n hawlkhia-in ka omna ding uh om kei, bangbang hita leh, pawlpi khat nong phut kei le, ci-in 1996 kum a ka put hi in Pasian i thupha hong pia hi. Aizawl ah inndawl li Biakinn dingin lei-in, tuni dong Topa’n ompih mahmah a, pawlpi mi zong tam mah mah ta hi.\n2021 kum in kum(25) cinna Jubilee zong bawlin, kei zong kei patkhiatna pawlpi ahih cianga 500$ khak ing. India gamah Pasian nasepna tua mah a lianpen hi, ci ing.\nTua lo bel Falam, Lai Christian Fellowship, Halkha pawlpite khawng ahzong hun zang kawi kawi ing. Tonsim ahzong hun zangin, Mizogam state mun tuamtuam ah zong tentan pia in, ka zi zong Kawlgam pan khat vei hong hawhto in, ka nupa un mun tampi ah Bus tawh Gupna thu tintan pia-in va pai kawikawi ung. India gam ading Pasian min tawh ka nasepna tua dan hi.\nAD: Facebook pan na thugenna hanga RC, UPC le SDA-te’n zadahin heh mahmah napi un, bang hang gen veve na hia?\nKP: Hih pen thupi mahmah hi, ke’n SDA, RC le UPC upna tawh kisai ka gen zelna thu pen ka kona lah hi kei, ka tona lah hi kei, ka simmawhna zong hi kei. A updan, a kalsuanzia uh Lai Siangtho tawh kituak lo lua mahmah ahih manin, ka deihsakna tawh ka gen hi. EZEKIEL 33:3-6 “Galvil pa in galte hong pai a muh ciangin mi khempeuh a theihsak nadingin pataukohna peengkul tum hi. Mi khatpeuh in tua pataukohna za napi-in don loin a ommawk a, a galte hong pai-in tua mipa a thah leh, ama sihna pen amahmah ngawh ding ahi hi. Amah in pataukohna za napi-in don lo ahih manin, ama sihna pen ama khialhna hang ahi hi. Thudon hileh amah a suakta ding ahi hi. Ahi zongin galvil pa in galte hong pai mu napi-in pataukohna peengkul a tum kei a, galte hong pai-in mi a thah leh, tua a site amau’ mawhna hangin a si hitaseleh galvil pa ka ngawh ding hi” ci hi. (TDB)\nTua ahih manin, ka thugen a sangnop uhleh sang hen! A san zawh kei uh leh zong ka meetna thu nih om.\n1, Gen khin limlim ka hih manin Pasian mai ah ka nasep ding a khin hi’ng.\n2, Amau danin midangte a paikhialh lohna dingin ka dalkholhna hi pah hi.\nAD: Pasian nasepna sungah haksa na sak pen..\nKP: Pasian nasep pen baih vetlo hi. Kawlgam sungah ka seplai bang Lovegifts cih lah ki theilo, annek tuidawn haksa lua a hihman in ka pa ka nu i singbuk sikkang na ngawn a zuak ngei hi mai ing. Pasian nasepna sungah Sum le paii kicinlohna, nek le dawn kicinloh mah haksa sapen ing.\nAD: Tu lian bangin Kawlgam ah hunbit Pasian nasemte bang, mat le hen thuak ding uh hi leh, amau zong gamdangah a tai ding uh na thukim maw…bang hang?\nKP:Pasian min tawh thong sungah kumpi te kepna nuai ah om hileng mite’n hong zahtak(Respect) tuam ding uh hi. Tua thaman zong Topa’n hong pia inteh. Pasian in thonginn sungah Ama’ nasem dingin hong koih a hih leh, tua pen thu tuamkhat ci ni. Ahi zongin kei mimal muhna ah thong inn sungah i om sang a pua lam ah hi leh, suakta tak le tangzai zawin na kisem thei zaw tham hi. Kei zong India ah Pawlpi phutin Laibu tampi gelh man ing .\nAD: Pu lengtong kam Khen in pahtawina laidalpi hong piakna a hang nong gen thei dia ?\nKP: Ama hong piak pahtawina lai tungah (ခရစ်တော်အတွက်လူမိုက်ဘွဲ့ ) ci-in na gelh hi. Ama gen nop pen, “Jesuh ading Galhang” a cihnop na hi zaw inteh. Mi’ sep ngamloh, mi at ngamloh, Online pan hi ta leh, mi gen ngamloh tampi tak genkhia ing. Mi tampi takin zong hi bangin ka genkhiatna hangin thupi le hangsan hong sakna uh. Lai tawh hita leh, kam tawh ahi zongin hong gen thei uh hi. Ka tu ka ta khang ading zong ka kepsuak ding pawl hi ei, lungdam.\nAD: Laibu thak khat bawl, cih na genna za ve’ng. Tua pen bang lam tawh kisai hi pipen ahia..\nKP: SDA, RC le UPC upnate Laisiangtho tawh sittelna hi. Lai Siangtho le lai tampi tak sim a, ka bawl hi. Hih pawlpite ii upna aman lohna zia le Lai Siangtho tawh a kituak vetlona thu tampi (Facts) kaikhawmin ka at hi.\nGentehna: Lai Siangtho in Sabbath bei khin hi, ci napi-in amau Sabbath om lai, ci uh hi. UPC te’ upna ah Jesuh bulphuh mahmahin Pa, Ta, Kha siangtho min kihello, Jesuh’ min bek tawh tui i kiphum kei leh van gam tunglo ding cih ahi zongin, kamtuam paulote vangam tung lo ding cih a hi zongin, hoih takin hilhcian ing. RC te’ upna leuleu ah Jesuh bek siampi kimlai, amau siampi kisa in Topa Jesuh sep ding teng amau in semin mawhsut mawhphel cih peuh zang uh hi. Hih bang upna a manlohnate uh Lai Siangtho le amau ngiat ii gelh laibute ahi zongin, laibu tampi tak simin ka bawl khiat hi a, a zo kuankuan hi ta ing ei.\nAD: Hih banga hun nong piak lungdam ei, sia.\nAgape Digest, Agape Digest 003, Rev. Dr. Thang Za Kap


url: =Singapore meileng khawlna ah mipi lauthawng nadingin Bag anusiapa kimankhin ~ ZD :: ZOMI DAILY\nposted on 3 April 2017 at 9:17 am Lomkholna: News, Sawltak, Singapore, World\nSingapore gamsung aom meileng khawlna Hougang MRT Station ah Bag khat anusia pen pasal kum 39 aphakhin khat hi a, Singapore Police te’n mankhinta uhhi. Thusitna akineihna ah hihpa in athong ip pen meileng Station ah anutsiat ngiat kici hi.\nPolice te’n tua Bag pen Checking abawl uhciangin asungah alauhuai, apuak khamthei cih hiamvan bangmah mulo uhhi. Bag sungah innsung vanzat Household Items pawlkhat om ci’n Singapore Police te’n genkhia uhhi.\n2.40pm: Hougang MRT station ah anei omlo Luggage khat kimu hi.\n2.45pm: Police te ki zasakpah hi.\n2.55pm: Meileng thunei SBS Transit te’n North – East Line ah atai meileng te Hougang Station ah khawlsaklo hi. Commuters tezong Station panin ki hemkhiasak uhhi.\n3.45pm: Station ki khakcip hi.\n4pm: Bag kihong in, asungah bangmah lauhuai hiamvan omlo, Household Items pawlkhatbek om ci’n Police te’n genkhia uhhi.\n4.03pm: Police te’n patauh nading omnawnlo ci ahih manin, meileng angei in taisak kik hi.\n4.35pm: Hih buaina apiangsak kum 39 aphakhin pasal khat palik te’n man uhhi.\nPolice te’n amatpa uhpen Station sung aom khansung khatah nai 3 sungbang thudotna nei uh a, tuakhit ciangin Police Station ah ciahkhiatpih uhhi.\nSingapore gamsung ah ki lauthawngsakna “Security Threat” pen ki Serious lakmahmah ahih manin, hihbangin ngimna taktawh mipi alauthawngsak, Public Alarm abawlte pen kizahloding hi ci’n Singapore Police Force (SPF) te’n genkhia uhhi.\nAlso read: Singapore meileng Station khatah muanmawh vankhat kimu in ki patau ~ ZD\nTuaban ah khuasung mipi te’n Personal Belongings, navan khatpeuh uh akem acing omlopi in mawk nutsiat kei un. Tuabang aki nusiakha aomlehzong amanlang in Train Station Staff te ahih keileh Police te hong zasakpah uh ci’n Police te’n Statement ah genkhiatbeh uhhi. ZD Sawltak #zomidaily\nPrevious: Tedim News (03 Apr 2017)\nNext: Colombia gamah mencim buannawng lakah mi tampi awkcip in asi mi 210 phakhin ~ ZD\nZomi Party thak vai ~ Pu Thangboi


url: =Tua Thawhkik Ni (The Resurrection Day) :: ZOMI DAILY\nposted on 23 March 2015 at 11:49 am Lomkholna: Article, Biakna, SuanghDal\nThawhkikna thu a kilang sak Thuciam Thak: Lungdamna thu in Thawhkikna thu tetti pang hi (Matt.28:1-20; Mark 16:1-8; Luke 24:1-53; John 20:1-21-25). Siampi liante le upate in bel hancing galkapte golhguk uh a, ‘A nungzuite, zanin ka ihmut kalun hong pai-in a luang a gukhia uh hi,’ ci sak uh a, galkapte in zong golhgukna sum sang uh a, a kisawl bangin gamta uh ahi manin tudongin Jew mite lakah tu-a bangin hih thu a kigengen lai ahi hi (Matthew 28:11-15).\nSiampite le upate bangin thumaan a seelcip nadingun golhguk nasep a semte le hancing galkapte bangin thumaan genkhia lo-in golhguk sum a sangte gamtatna le zuauphuahna thute Pasian mai-ah a khangkhangin tu-a ih lai sim bangin kisim lel ding hi. Ahihna le ahih lohna thupiangte pen tanghthu (history) ah kilang kik hamtang hi. Na keel luphum hong kilang ding hi. Jesuh’ thawhkikna thumaan pen siampi liante, upate le galkapte kigolhgukna ah kilangkhawm se in, thawhkikna thu kigen hi.\nA tumdang Jesuh Khrih’ thawhkikna: Khrih pen Lazarus bangin a si kik veve dingin sihna pan ong thokik pak hi lo hi. Jesuh pen a si kik nawn lo ding a, a thokik masa pen pa hi a, Lai Siangtho in mihing nam sung panin Amah pen\ngah-masa “firstfruit” a cihna tua thu hang ahi hi (1 Cor. 15: 20, 23). Lazarus a kithawhkik sakna pen ‘Jesuh Pasian hi’ cih a kilah sak nading (authentication) bek ahi hi. Ahi zongin Jesuh pen tulai mitphial siamte bangin lim le nalamdang a bawl manin kamsang maan hi a kici pah hi lo zaw a, kamsang maan ahih nak leh lim le nalamdang bawlna tawh kikip sak hi zaw hi.\nTopa Jesuh pen nalamdang a bawl manin Pasian’ Tapa hi a kici hi pan lo a, Pasian’ Tapa ahih manin nalamdang bawl in misite a thosak thei ahi hi. Topa Jesuh pen sikha hi lo a, mihing bangin a kilawng thei Mihing-Pasian ‘the God-Man’ ahi hi (Matt. 28:9; Luke 24:30,39). A thokik Jesuh kilawng thei hi.\nTopa Jesuh pen Buddhist te’ gen bangin a hanciamna tawh thokikin Pasian a suak hi lo-a, nang le kei Pasian’ tate ih suah theih nadingin Amah ong kiniamkhiat tawm zawa, Singlamteh tung nangawn ah sih ding a ut hi (Phil 2: 6-11).\nPrevious: Huhna Khempeuh Alimci Hi-kimlo\nNext: Innkuan nuam bangci lamding? ~ David Tuang


url: =Kum zalom 21 mite khuasakzia ding (Being human in the 21st century) :: ZOMI DAILY\nposted on 19 November 2017 at 8:51 am UTC+9:30 Lomkholna: Article, Liantuang, Paukhanen\n1) Muhmawh thu santheihna (Metaphysical concept)\nKum zalom 18 sungin leitung pilna nasiatakin khangto hi. Tua hun a kipan kum zalom 18, 20 sung dongah leitung nate thu (muhtheih) bek thupi kisa in, huihlak le muhmawh thute kinusia pian hi. Thu khat peuhpeuh a thu a la tawh hoih tak a kigentel theihnakleh thuman hi pah a, thu khat peuhpeuh muh theih in teti bangmah a kilah theih keileh a khial hi pah hi. Tua ahih manin leitung nate a bulphuh pilna (science) le sihnung thu le mumawh thu a bulphuh biakna thu pen a tonkhawm thei vetlo hi mai hi.\nHun ong kikhel toto a tua tegel damdam in ong kinai semsem hi. Abei sa hun lai in leitungnate pilna (science) le biakna thu pen a kikelki, a ki-elpuak in a kingaihsut hangin kum zalom 20 bei kuan ciangin tuabang hi nawnlo hi. Piansak leitung nate koici bangin piang hiam (How) cih pen leitungpilna (science) tawh kilakkhia a, bang hangin piang hiam (why)cih pen biakna lam pan kigenkhia hi. Tua tegel a kido ding hi loin a tonkhawm ding ahihna kisangsiam hi.\nKum zalom 21 hun sungah eite in zong kip takin a kilaktel thei muhtheih thute i pom theih mah bangin muh theihloh (muh zawhloh, muhmawh) thute zong a sang thei ding ihi hi. Bang hang hiam cihleh leitung vantung nate thu pen nidanglai hunte sangin tangzai takin kikantel theizaw ta hi. Muhtheih van le nate thuk takin a kikan semsem ciangin tuate khempeuh a langkhat ah a kilanglo thuman le kizopna lianpite a om dimdiam lam kimukhia hi.\nMuhtheihloh Pasian cih bang om ngeilo ding hi a ci mipil mahmah khat om hi. Mihingte muh theihloh le muh bat lohna ah bangmah om tuan lo ding hi a ci ngiat ahi hi. Zingsang khat a pakhuan sungah apaileh lingpak hoih mahmah khat mu kha hi. Hoih sa lua ahih manin “ Hoih mah si e, Topa” (My God! How beautiful) ci kha vat hi. Pasian om taktak hi cih a up loh hangin lingpak hoih mahmah khat amuh ciangin lamet loh pi in Pasian cih kammal lo kha ahih manin tua Pasian pen a om taktak hi ding hi ci in sang kik hi.\nClive Staples Lewis (1898-1963) pen mikhang lai at siam mahmah khat hi a, Pasian omlo hi a ci vilvel khat ahi hi. Khat vei Pasian om lo hi cih a lahtelna dingin lai atat hi. Alai at zong tha ngah mahmah in mai khat khit mai khat at ziahziah hi. Ni tampi a at khit ciangin a lungsim tawngah dotna lianpi khat ging valval hi. Bang hangin a omlo pi khat kitheihmawh bawl lel loin a omlohna thu lahkhiat ding hanciam laizang ka hi hiam cih ahi hi.\n2 )Tangpitangtavai bulphuhna (Social focus)\nKum zalom 21 sunga nungta mihingte in tangpitangta tawh kisai vai khempeuh limtakin i ngaihsut ding kisam hi. Tangpitangta vai I konlawh nading ong tawsaw thubul 3 om hi. (a) Kizop kithuzakna a khantohman (Information Technology) ( b ) buaina hamsatnate ni dang hunte sangin lianzaw (bigger issues) (c) Mihingte phattuamna ding kipawlna tam semsem (more humanitarian agents) hang ahi hi.\nThusia lasiate hangin khat le khat kizopna a pian mah bangin nuntakna neite phattuamna ding a hanciam mi thupite (humanitarian activities) hangin zong leitungah khat le khat kizopna ong khang leuleu hi. Zawhthawh thu tawh khat le khat simawh bawlsiatnate abei nadingin ma apang kipawlna tuamtuam ong khangkhia hi. Biakna bulphuh in kipawlna tuamtuam ong om hi.\nA khatna ah gamvai ahi hi. Democarcy a inntekna hih kum zalom 21 sungah mi khempeuh pen gamvai (politic) tawh kipelh theilo hi. Banghang hiam cih leh gam kiukna vai pen thu khempeuh tawh kizom hi. Gamvai I cih pen mihingte nisim nuntakna tawh kisia hi.” Na huam sunga hawklam na bawl pen gamvai hi pah hi.” ci in Gen Aung San in gen hi.\nA nihna ah sum le pai zonna lam ahi hi. Leitung sum le pai hauhna tawh kisia thute thuk takin a kikan tel ciangin sum le pai 80% pen leitung mipil mihaute khut sungah om a, amau pen leitung mi 20% pha hi. Leitung sum 20% pen leitung mizawngte khut ah om a, leitung mimal 80 % in kihawm hi ci hi. Hih thu I et ciangin lamdang I sa hi. Bang hangin hih bang piang thei hiam cihleh a kilekkimlo kalsuanzia (system) hang ahi hi.\n3) Kim le pam khuadak in (Ecological focus)\nKum zalom 21 sungah mihingte in neihsa lamhsa hauhte tawh lungkim loin kim le pam (mual le guam, singkung lopa, …) zong hoihtak en in I khuadak ding kisam hi. Banghang hiam cih leh leitungah mihing kibehlah in khang hanhan hi. Ahih hangin leitung le leitung pan a piangkhia nate kibehlap nawnlo hi. An ne kibehlap in logam kibehlap lo tawh kibang hi. Tua ahi manin gamsa vasa le singkung lopa pawl khat cimang ta hi.\n4) Ahoihzaw sanzia (New concept )\nKum zalom 21 ciangin tuabang lanlan hih huai nawnlo hi. “ Ka cih sa ka cih” cih thupomzia panin hunthak le ong pailaiding (Postmodenity) khuahun luanziate hangin thuman I cih pen a mite muhna le ngaihsutna tawh kisai zaw a, aman khawmkhawm (relative truth) thopomzia pen kum zalom 21 ading thusanzia ahi hi. Hih bangin kisang theikim peuhleh biakna, thu le la khat peuhpeuh hangin langlekluatna (extremism) ngongtatnate om nawnlo ding hi.\n5)Kilemna lunggulhna (Peace loving human)\nKum zalom 21 mite pen kilemna a deih (peace lover) ciang bek hi loin kilemna a piangsakte (peace makers) ahih ding kisam mahmah hi. Huaihamna, gitlohna, hazatna tawh kidim hih leitungah itna, mawkmaisakna, kilemsiamna, thuman thudiknate khahksuah loin mihingte in nopna daihna kilemna a lam ding I hi hi.\nBiakna pen a kimu theilo vantung ading bek hi lo a, leitung mahmah ah hamphatna I ngahna ding ahi hi. Mikhempeuh in gamtatna pha (ethic) tawh manpha takin I nungtak ding kisam hi. Biakna tawh kimakaihna pen thupi mahmah hi. Tuate hangin gamtathoih gamtatphate ong om thei pan hi.\nRev Dr S Pau Khan En in kawllai in a gelh Kum zalom 21 mite khuasakzia ding thului pen zolai in ong let ing\n(Myitta Taman , vol 55. No 4, Nov 2017)\nPrevious: Tukum 2017 November 26 ni-a Topa tunga lungdamkoh dingte\nNext: Gualzawhna thupha le a lungkia baihte om khawmthei lo


url: =Khapi tunga kah masa pen Neil Armstrong si - TUNGZANG NEWS\nKhapi tunga kah masa pen Neil Armstrong si\nLeitung mihing lakah khapi tung a kah masa pen Neil Armstrong 25.8.2012(Saturday) in sit a hi.Amah pen US astronaut min thang khat hi a, a sihin kum 82 pha hi.A birthday August 5, ma deuh in a lung ki aat hi. Cardiovascular thawh ki sai a si hi in a sihna mun bel kigen lo hi.\nNeil Armstrong kum 1950 a Korean War hong om ciangin Purdue University pan tawpin 78 combat missions ah Naval aviator sem hi.Ki dona a man ciangin vanleeng hawl siam mah mah ta in X-15 Rocket nangawn hawl thei ta hi.\nApollo 11 tawh July 20, 1969 in khapi tungah va kah thei hi.Kha leitang a sik masa pen hi pah hi.Tua hun lai in America leh Russia k idem dem uh hi.Khapi tung a vat un ciangin President John F. Kennedy tupna a lawhcingsak hi.Khapi tungah a va kah laitak un kum 38 pha ta hi.A lawmte nih Buzz Aldrin leh Mike Collins in zong va zui hi.Khapi tungah nai thum sung va om uh hi.Samples la in experiment bawl uh a lim zong kila uh hi.Kum 1969 leh 1972 kikal in American mi 12 khapi tungah kah uh hi.\nApollo 11 moon mission pen ama adingin a flight nunung hong suak hi.Tua khapi tungah a kah khit ciangin Armstrong zum(office) lam ah tut a hi.NASAa advanced research and technology department ah deputy associate administrator for aeronautics sem hi.Tua nasep tawpsan kik in University of Cincinnati ah professor of engineering sem kik hi.\nArmstrong in a innkuanpih; a zi, a tate, a unaute leh a tute tampi tak nusia hi.Amah pen American mi etteh huai khat hi.A nasepna ah mi cihtak ahi hi.Gam leh nam adingin Navy fighter pilot, test pilot leh astronaut nasem hi.


url: =Gamgi vai in China leh India langnih galkapte ki galging uh :: ZOMI DAILY\nposted on 28 May 2020 at 10:58 am Lomkholna: News, TedimPost, World\nIndia gam huam sung hi ding a kingaihsun China tawh gamgi Himalaya kim Ladakh kici mun tengah China galkapte a tul a tul in kinawn uh a, galkap mawtaw leh galvan tampi tawh gamtang uh ahih manin India lungkim het lo hi. Tua thu hangin India in zong galkap battalions bangzah hiam khat gamgi lamah puak pah lian hi.\nA beisa May 5 ni leh 9 ni-in zong China galkapte gamgi kan a thuk a lut phei luat manun kikaptuahna om ngei khin a, lang nih kigawm galkap 100 val in liamna ngah uh hi. President Trump in tuni a pulakna ah a kisam bangin lang nih lem tuah dingin USA a baihsa in om hi, ci hi. Hih mualsang gam kimnaih India huam sungah 1962 kumin China galkapte mah na lut ngei uh a, kikaptuahna hangin sisan tampi na luang ngei khin hi.\nHih gamgi vai tawh kisai-in China gamah India palai lah ahi ngei tulaitak Delhi khuapi bulphuh Institute of Chinese Studies and Director a sem Ashok K Kantha in a genna ah, “Tulaitak a China galkapte gamtatna pen a gamtatna ngei uh sangin India gam neh lamah thukpi hong lut phei uh hi,” ci hi. Kantha in a genbehna ah, “China gamtatzia pen gamgi cing galkapte galvil ngeina zah sangin a zah tampi-in hong kikhin uh ahih manin India zong gamgi vai ah pilvang a khua a phawk kisam hi. A thu in bel India hi ta leh China in zong kitelkhialhna a pian ding kuamah ut lo hi,” ci hi.\nIndia in hih kim teng Line of Actual Control (LAC) kici munah lampi zikin kiallap vanlengtual khawng bawl ahih manin China in zong tua khawng paulamin a thuhkikna kawmin tutung galkap a tul a sim hong kuansak hi kha dingin ki-ummawh hi. Zanni-in India Prime Minister Narendra Modi in gampua tawh nawngkai theihna thu pawlkhat bangci maituah ding, cih thu bulphuhin a thudotpite leh galkap mangte tawh kamkupna neihpih hi.\nMore: India, Ranchi khuasung ah innkuan mi 7 aki khailumsa in kimukhia\n(China gam pen tulaitakin South China Sea gamgi vai ah Brunei, Indonesia, Malaysia, Philippines, Taiwan leh Vietnam te tawh a kikamtam laitak hi a, tua thu hangin USA tawh zong kingik zel uh hi. Corona virus vai, Hong Kong vai leh biakna simmawhbawl, human rights palsat, cih thute hangin China pen langpang a hauh laitak hi-in amah limlim zong leitungah tunai teng hong kilalsak veve pian, cih ding ahi hi). Source: The Guardian/ The Tedim Post\nPrevious: China kumpi nuai ah Hong Kong bit nawnlo\nNext: Asia tualsuak upna (Asian Theology) ~ Dr. Do Suan Mung


url: =24 August 2019 Sabbath 34na Neihsa zeekna in Na khempeuhah Pasian Masakna ~ MUC\n24 August 2019 Sabbath 34na Neihsa zeekna in Na khempeuhah Pasian Masakna\nAdmin 7:25:00 PM Articles, Offertory Reading Zomi\n24 August 2019 Sabbath 34na\nNeihsa zeekna in Na khempeuhah Pasian Masakna\n“ Thei nai lo a, za nai lo na hi hiam? Topa pen tawntung Pasian hi a, leitung mong khempeuh dong a Piangsak Pa ahi hi. Amah gim lo a,zong tawl lo hi. Ama thu theihtelna kigen zo lo hi.” Isa. 40: 28.\nNeihsa kepna leh zeekna in tangzai mahmah hi. Pasian hong piak thupha khempeuh huam khin hi. Cidamna, innkuan, biakpiakna, Topa aa ding nuntakna, pawlpi’ tangko thute leh a masuan, siamna tuamtuamte, i hun, kimlepaam nate leh sum kihel hi. Ahi zongin neihsa zeekna i gen ciangin sum bek kingaihsun kha hiam?\nEllen G. White, “ Sum in lungsim sittelna a lian penpen hi, ci hi ( Counsels on Stewarship, 372). Hih in bang siksan hiam? Jesuh in “na sum omna munah na lungsim zong om hi,”ci-in gen hi (Matt. 6:21).\nPasian in Piangsak Pa hi; na khempeuh a Nei Pa hi, cih thu in nang le kei bang hong hilh hiam? Nek ding, silh ding a kipan na khempeuh hong bei leh, Pasian tungah na khempeuh kinga hi; Ama hehpihna hi, cih mi khempeuh in i tel semsem ding hi. Leitung mitsuan in nei lo-in, vantung thute mitsuan zaw lehang, i nunna zia kikhel lo ding hiam? Pasian’ neihsa nate a kem nu, a kem pa ka hi, cih kitel hi lehang, nisim i nuntakna-ah bang thute masak zaw ding cihpen theithei ding hi hang. Pasian masak zaw tawntung hi lehang, koi bangin i ngaihsutna, khensatnate hong huzaap ding hiam?\nThuumna: Tawntungin a kip ding nunna aa dingin a kigingkhol mi khat ihihna in i hamphatna khat hi lo hiam? Thuman citakna tawh kiging ding hi lo hiam?\nThungetna: Topa aw, nangmah in na khempeuh a Nei Pa, kote hong Honpa na hi hi. Tawntung nate mitsuan in hong kalsuansak in. Amen.


url: =Tulaai leitung Thuthang Tuamtuam Updates September 12,2014\n· Australia gamte in agam uh migilo te in asuksiatna sawmna tawh kisai 2003 kum in khenli phasak in kipsakna nei uhhi. Hih khen te lah asaangpeen nihna ah tungta ci in September 12, 2014 ni in taangkokhia uha, ahizong in koimun koisan lian cih omlian naaikei ci in Prime Minister Tony Abbott Canberra ah genkhia hi. hih migilo te doding alauhuaina khen 4 te in a niam, alaai, asang leh laukhuai khia mahmah ta ci hi a tu in Asangmun tungta ahihi.\n· Syria gam leh Iraq gam teng a kibusa IS kici migilo te mimaal 10,000 kiim phading a upmawh peen tu in 31,000 phatading in kium mawh hi ci in USA thukan CIA te in September 12, 2014 nin taangkokhia ta uhhi. IS migilo gaalkaapte 10,000 kiimbek hinapi khanih khathum sung in azahthum pungmawk ahihman nawh gawh mahmah akuu ci uhhi. US ten tuni ciang IS phualte 150 vei vanlam tawh zialkhin uha, Ganhing bang in ngaihsun lel uh ahihman in asi aliam abai kanvet in neilo in gata si bang in koih lel uhhi.\n· IS migilo te do na ong Turkey te in USA gamte agam uh kawm in gaaldona ahuhtheihna ding ngimna awh US Secretary of State Mr John Kerry September 12, 2014 ni in Turkey gam Ankara khuapi tungta hi. Arab gam 10 tetawh Mr Kerry in IS dokhop ding thukimna alaak laaitak Turkey suaikaai nuamlo uh ahihman Mr Kerry anungdelh zong ahihi.\n· South Africa vunkaang Olympic taaikidemna ah aminthang Pheisam Oscar Pistorius abeisa 2013 kum Ngaihno te ni in alawmngaih nu meelhoih kineihsiam minthang Reeva Steenkamp a inn sung ah thautawh akap khialna hang in akipelh theilo mithat mawhna nei hi ci in thukhen maangte in September 12, 2014 ni in mukhia uhhi. Hih mawhna tawh kituak in amah peen October 13 niciang thu kikhen ding hi ta hi.\n· US gaalkaap Navy te I gaalvanleeng F/A-18 Hornets namte 2 Pacific tuipi tung ah September 11 ni in kilumlet zialzial in aleengkimlaai thakhat in a 2 un tuipi sung ah kiamawk uha, vanleeng hawl khat kihonkhia zo in zato ah kipuakpah hi. Vanleeng tegel tuipi sung ah thaamlaai a, vanleeng hawl khatpa zong kizong saanlaaitak hi ci in Navy te in September 12, 2014 ni in taangkokhia uhhi.\nUpdate toto ni cidamding thupi


url: =Gamlak Vakna 33 | Siantongluan\nGamlak Vakna 33\nHihte pen Moses leh Aaron makaihna tawh Egypt gam panin a honin a paikhiat lai-un Israel mite giahphualte ahi hi.\nMoses in Topa thupiakna tawh phual khat khit phual khat amau kipatna munte a gelh hi. Hihte pen amau kipatna mun tawh kizui-in a giahphualte ahi hi.\nA kha masa, tua kha ni sawm leh ni nga ni-in Rameses panin amaute dingkhia uh hi. Paisan Pawi masa ni khit a zing ciangin Egypt mite khempeuh muhna-ah gualzawhna tawh Israel mite paikhia uh a,\nTopa in amaute lakah a thahlup tacil khempeuh Egypt mite in a vui laitak uh ahi hi. Topa in amau pasian-te zogawp hi.\nTua ahih ciangin Rameses panin Israel mite dingkhia uh a, Sukkoth-ah giahphual sat uh hi.\nSukkoth panin dingkhia uh a, a gam monga om Etham-ah giahphual sat uh hi.\nEtham panin dingkhia uh a, Baalzefon nisuahna lama om Pihahiroth lamah kihei kik uh a, Migdol mai-ah giahphual sat uh hi.\nPihahiroth mai panin dingkhia uh a, tuipi laizang kantanin sehnel gamah pai-in Etham gam sungah ni thum lam pai uh a, Marah-ah giahphual sat uh hi.\nMarah panin dingkhia uh a, Elim tung uh hi. Elim-ah cik tuikhuk sawmlenih leh nisuh kung sawmsagih om a, amaute in tua lai-ah giahphual sat uh hi.\nElim panin dingkhia uh a, San Tuipi gei-ah giahphual sat uh hi.\nSan Tuipi panin dingkhia uh a, Sin sehnel gamah giahphual sat uh hi.\nSin gam panin dingkhia uh a, Dofkah-ah giahphual sat uh hi.\nDofkah panin dingkhia uh a, Alush-ah giahphual sat uh hi.\nAlush panin dingkhia uh a, mite dawn ding tui a omlohna Refidim-ah giahphual sat uh hi.\nRefidim panin dingkhia uh a, Sinai sehnel gamah giahphual sat uh hi.\nSinai gam panin dingkhia uh a, Kibrothhattaavah-ah giahphual sat uh hi.\nKibrothhattaavah panin dingkhia uh a, Hazeroth-ah giahphual sat uh hi.\nHazeroth panin dingkhia uh a, Rithmah-ah giahphual sat uh hi.\nRithmah panin dingkhia uh a, Rimmonperez-ah giahphual sat uh hi.\nRimmonperez panin dingkhia uh a, Libnah-ah giahphual sat uh hi.\nRibnah panin dingkhia uh a, Rissah-ah giahphual sat uh hi.\nRissah panin dingkhia uh a, Kehelathah-ah giahphual sat uh hi.\nKehelathah panin dingkhia uh a, Shefer Mual-ah giahphual sat uh hi.\nShefer Mual panin dingkhia uh a, Haradah-ah giahphual sat uh hi.\nHaradah panin dingkhia uh a, Makheloth-ah giahphual sat uh hi.\nMakheloth panin dingkhia uh a, Tahath-ah giahphual sat uh hi.\nTahath panin dingkhia uh a, Terah-ah giahphual sat uh hi.\nTerah panin dingkhia uh a, Mithkah-ah giahphual sat uh hi.\nMithkah panin dingkhia uh a, Hashmonah-ah giahphual sat uh hi.\nHashmonah panin dingkhia uh a, Moseroth-ah giahphual sat uh hi.\nMoseroth panin dingkhia uh a, Benejaakan-ah giahphual sat uh hi.\nBenejaakan panin dingkhia uh a, Horhaggidgad-ah giahphual sat uh hi.\nHorhaggidgad panin dingkhia uh a, Jotbathah-ah giahphual sat uh hi.\nJotbathah panin dingkhia uh a, Ebronah-ah giahphual sat uh hi.\nEbronah panin dingkhia uh a, Eziongeber-ah giahphual sat uh hi.\nEziongeber panin dingkhia uh a, (Kadesh ahi) Zin gamah giahphual sat uh hi.\nKadesh panin dingkhia uh a, Edom gam mong Hor Mual-ah giahphual sat uh hi.\nIsrael mite Egypt gam panin a paikhiat zawh uh a kum sawmlina, a kha ngana, a ni masa ni-in Topa thupiakna tawh Hor Mual tungah siampi Aaron paito-in tua lai-ah a si hi.\nHor Mual-ah Aaron a sihin kum za leh kum sawmnih leh kum thum a pha hi.\nKanaan gamsung Negeb gamah a teng Kanaan mi Arad kumpipa in Israel mite hong paina thu a za hi.\nHor Mual panin amaute dingkhia uh a, Zalmonah-ah giahphual sat uh hi.\nZalmonah panin dingkhia uh a, Punon-ah giahphual sat uh hi.\nPunon panin dingkhia uh a, Oboth-ah giahphual sat uh hi.\nOboth panin dingkhia uh a, Moab gamsung Iyeabarim-ah giahphual sat uh hi.\nIyim panin dingkhia uh a, Dibongad-ah giahphual sat uh hi.\nDibongad panin dingkhia uh a, Almondiblathaim-ah giahphual sat uh hi.\nAlmondiblathaim panin dingkhia uh a, Nebo tun ma Abarim mualte-ah giahphual sat uh hi.\nAbarim mualte panin dingkhia uh a, Jerikho nai Jordan kiang Moab zanglei-ah giahphual sat uh a,\nJordan kiang Bethjeshimoth panin Moab zanglei sunga om Abelshittim dongah amaute in giahphual a sat uh hi.\nJerikho nai Jordan kiang Moab zanglei-ah Topa in Moses kiangah,\n"Israel mite tungah hih bangin gen in: Jerikho kantanin Kanaan gam na tun uh ciangin\nnote mai panin tua gama mi khempeuh na hawlkhia ding uh a, amau suang milimte khempeuh susia-in, a kisung amau milimte khempeuh na susia ding uh a, mualtunga a biaknate khempeuh uh na sumang ding uh hi.\nNa neih dingun note tungah leitang hong pia khin ka hih manin note in leitang luahin tua tungah na teng ding uh hi.\nNote in na minam uh tawh kizui-in aisaanna tawh leitang na luah ding uh hi. Minam tamte tungah a tam na pia ding uh a, minam tawmte tungah a tawm na pia ding uh hi. Mi khatpeuh-a ding ai a phatna peuhpeuh ama-a hi ding a, na pate uh nam tawh kizui-in na luah ding uh hi.\nAhih hangin note mai panin tua gama teng mite na hawlkhiat kei uh leh, na omsak lai uh mite pen na mittang uh a hong do, na pang uh a hong sun lingte tawh hong kibang ding uh a, na tenna gam uhah note hong gimsak ding uh hi.\nAmaute tunga hih dinga ka ngaihsut bangin note tungah kong hih ding hi, ci-in gen in," a ci hi.


url: =Global Buanli Family: Tulaai Leitung Thuthang Tuamtuam Updates May 20, 2014\nTulaai Leitung Thuthang Tuamtuam Updates May 20, 2014\n· Leitungbup Huam Zomi te kipawlna khat ahi GZA President Rev Dr Simon Pau Khan En@Sia En no ait mahmah a angkawi ahi Sianu Zen Khaw Don in May 20, 2014 ni Kawlgam Nai nitaak na 5 pawl in Asia Royal Hospital Yangon khuapi pan Topa anglum ah ongciahsan hi. Adah akap kheempeuh Topan ongheh neem ta henla, idiak in imakaaipi Dr En No Topan onghehnep sakta hen!\n· Kawlgam Census 2014 tawh kisai sum le paai athu ala kheempeuh ahuh ahi UNFPA leh EBO vaaihawmna tawh Kawlgam sung a om Minam Lian teng thukikupna May 20, 2014 ni in Yangon khuapi ah kinei a, Chin State bup taang in ZCD pan imakaaipi Pu Cin Sian Thang leh Pu Pau Lunte vakah uhhi. 914-Zomi alung muan huaizia leh August kha sung minam-mimal phazah ongtaangko ding uha, Zomi vaai ah buaina bangmah omlo in kumpi ten ongtheipih hita ahihi cihthu ongpuak uhhi. I tate ahi Chin te leh anengneng te zong lungkham lua a ong sihbup loh nading in panpih ciat ni ei\n· Nigeria gam I khuapi khat ahi Jos khuapi sung ah May 20, 2014 ni in Boko Haram migilo te in Bomb nih nasia tak in puakkham sak uh ahihman in mi 40 vaal si in tampi liam uhhi. Nungkha sung in numeino 200 vaal gumang uha, zanni in Kano khuapi ah Bomb puaksak uhhi. US leh Leitung gamlian tampi tak in hihte doding in kipan uh himah leh koilam teng haizon uhiam kuamah munailo uhhi.\n· Russia gam I khuapi Moscow khuapi pan tai 35 na ah Vanpua Meileengpi khat in mituanna meileengpi khat May 20, 2014 ni in phukha a, mi 6 sipah in 45 liamna tawh zato tungpah uhhi. Hih aliam mi 45 te lak ah numei 25 kihel uhhi.\n· Syria gam saklam aom Marea khuapi sung Syria gaalkaap te in May 20, 2014 ni in Missile tawh naakpi tak in do uh ahihman in mi 13 si in 100 vaal nasiatak in liam uhhi. Hih asi mi 13 te lak ah naupang khuathei nailo mi 8 kihel cizen hi.\n· Mipi te daainuam mahmah lo uh ahihman in Thailand gaalkaap te in May 19 ni Martial Law taangkokhia uha, May 20, 2014 Bangkok khuapi sung leh lungphona anei mipi te omna teng ah thautawh pai didi lel uhhi. Mipi ten ahihleh Gaalkaap te politics ah kihel kullo ci in awng ngeingai uhhi. Thailand Donghu Prime Minister pan bel daaitak in gaalkaap te onggamta un ci in thuum ngeetnguut hi. Ni Win Martial Law tawh bel kibat tuak sam kei ei\n· Singapore gamte neihsa ahi SilkAir kici Khualzin Vanleeng company te Singapore-Mandalay tangtak leensuak tading a June 20 ni in amasa peen leen kipan tading ci in SilkAir makaai khat ahi Lim Wei Peng in genkhia hi. SilkAir peen Singapore gam ah akithei pawl ci in kigen hi.\n· Kawlgam Pidaungsuh Hlutdaw pan a kiseh ahi mi 31 kihel 2008 kawlgam thukhun encikpawl in 2008 thukhun sung ah akihtaakhuai mahmah te lak ah khat ahi no.436 puahphat ding in May 20, 2014 ni in thukimna nei uha, Hlutdaw ah puakto in khensatna lading ci in genkhia uhi.


url: =Na thungetna leh vantung mite ~ Tdkhen :: ZOMI DAILY\nposted on 10 September 2018 at 5:04 pm Lomkholna: News, Tdkhen\nNa thungetnate hong dawn nadingin Pasian in na kisapna bangbang a sem dingin vantungmite nang’aadingin hong sawl ding hi.\n1. Khuahun tawh kisai ahi zongin, khualzinna ah ahi zongin, nasep haksa hong huh nading ahi zongin, na nasepna-ah na matelh nading ahi zongin, mite’ maipha muh nading ahi zongin, holimnate ah siam nading ahi zongin, mite hansuah thapiak siam nading ahi zongin, langpangte pau lo phunlo-a koih theihna ahi zongin, thu haksa khat peuh dawntheih ziahziah nading ahi zongin, gamtat zongsatnate panin taikhiat theih nading cih bangin hong huh thei hi.\n2. Dawimangpa zawh gawpna ahi zongin, hong kisawm’simnate suksiattheihna ahi zongin, khemna pawlpawlte nan theihna ahi zongin, Satan’ nasepnate suksiat theih nading ahi zongin, Pasian’ vantungmite’ huhna na kisam kha ding hi.\n3. Hun khempeuhah vantungmite’ hong cinna kisam pelmawh hi. Tuahsiatna tuamtuam lakah, huihpi guahpi lakah, gamsa lauhuai leh natna lungnote panin hong kem thei hi. Dawimangpa’ sawltak, i galte’ hong suk nadingte leh hong khemnate pan hong cing thei hi.\n4. Nangma’ mimal aituamin vantungmite’ huhna na kisap dan dingte pen:\n(1) Na itte, na deihsakte hong kepsak ding hi.\n(2) Mite tawh kithuah siamna, maipha hong pia ding hi.\n(3) Thusim theihtheihna, thu khat peuhpeuh khensat theihna, thu lamlahna hong pia ding hi.\n(4) Pumpi thahat theihna, pilvan zawkna, midangte’ aading thu ngetsak nopna hong pia ding hi.\n(5) Lokhawhna, sumzon paaizonna, sepna bawlna khat peuhah hong huh ding hi.\n5. Pa Pasian, Tapa Pasian, Khang Siangtho Pasian in tang takin vantungmite tawh na sem hi. Vantungmite palai bangin a kisam mite’ tungah om pahpah hi.\nVantungmite in hong huh den manin Pasian tungah lungdam i ko den ding hi. Tdkhen (Agelh: Wesley L.Duewel)\nPrevious: Biakna makai siate upate kithuah diamdiamin na semkhawm, vai hawmkhawm liailiai dihve ni ~ Hang Cin Hau\nNext: Pu Pau Za Suan Gualnam (kum 64, Laitui)\nKithuza lua liang leuleu ~ Hau Za Cin\nUSA ah khangno khatin anu a ngawng tansak in innmai ah alu vakkhiatpih ~ ZD\nNupi khat aki buansawm laitak HIV kanei ci’n akhemleh buanthuak nawnlo ~ ZD


url: =Kipilsak kici – Nang e? :: ZOMI DAILY\nposted on 31 March 2019 at 7:01 pm Lomkholna: News, Paukhatsuan, Zomi\nKipilsak – cih kammal zatna ah “kipilsak” cihna athuak a ngahkha mi nampi nih in kikhen thei hi. 1) Mite in “pil leh thei” a cih ding utna tawh tello pi, thei taktak lopi upmawh sansat a, a pil leh a thei kineih… 2) Thei takpi, tel takpi a, a theih a tel thu tangtak a a gen apau ciang, a kawi vilvel pawlkhat nawkgawp kha a, nawk’ a thuakkha pawl in a thuaklah vilvel….\n“Kipilsak” ong kicih nak leh hih nihte lak ah khat teitei kihi hamtang pian hi. Tua ahihman in i gen thu i theih i tel takpi ahih ding thupi a, ei mimal ading bek hilo, a kisai kha mi tampite’ noptuamna ding, phattuamna ding, hoihzawkna ding.. etc lunggulhna leh ngaihsutna tawh i gen ahih ding thupi ding hi.\nThuman ahi tateu zong in phattuamna a piangsak lo thu pawlkhat genloh hang phamawh khollo lel hi. Thuman hi a, phattuamna a piangsak ding ahih leh ip huailo leh ahi bang a gen ngam ding kisam hi. I gen thu i up takpi leh i nuntakpih takpi, kiptak a i dinpih i tel sitset thu ahih ding kisam hi.\nI theih leh i tel sitset thute ahi zong in, i upna leh i ngaihsutna thute ahi zong in, i theih i tel bang a i gen ciang, mi pawlkhat in cihna ding theihloh man leh ong neubawl nop man in “kipilsak” ong ci uh hi.\n“A kipilsakna bang hiam?” Cih dotna kidong kik hileh siksan kician dawnkikna cihbang zong om tuanlo zel hi.\nTua ahihman in mi khatpeuh “kipilsak” i cih ma in kipilsak i sakna athu ala, ahang i telcian masak ding zong kisam hi. Tello, cianlo, theilo pipi mi khatpeuh thu vakhen mawkmawk a “kipilsak” cihna pen ” ei a kipilsak zaw hihang” cih zong phawkhuai a, tua dinmun ah tua kipilsak i sak nu/pa sang a zumhuai zaw a kipilsak zaw i hihlam zong theih huai, phawkhuai zel hi.\nA taktak in bel mipil taktak leh lungsim hoihte in midangte’ thugen limtak ngai in thukpi ngaihsutsak uh a, midang khat peuh “kipilsak” ci in mawhpaih thukhen ngeilo uh hi. Tuabang mite’ mai ah kineih tawm leh upmawh thugen pen a zumhuai mahmah na hi gige hi.\nMidang khat peuh bangci bang in na mu hiam? Bangci bang in na ngaihsun hiam? Bangci mi hi ci in na ciamteh hiam? Tua na muhna leh na ngaihsutna ii alang sang a tamzaw pen ama’ hihna hilo zaw in, nang hihna hizaw hi. Pau Khat Suan\nPrevious: Tuhun a gualzo Nainganzi tamar (politician) nasuah nopleh\nNext: ZIUSA Genvai Thupulaakna (01/04/19)\nPaikhiatna ahang (The Exodus Factor)